Whole area is smelled with mango seeds and mahua flowers in Chaitra Bhojpuri: चइत के सुगबुगाहट अउर आम के मोजरि आ महुआ के फूल से गमकेला इलाका\nCSK VS PBKS Live: दीपक चाहर ने बरपाया कहर, पंजाब की आधी टीम पवेलियन में\nआम के फेंड़ त अबहियों खूब भा, बाकिर महुआ कमतरा गइल बा. तीस-चालीस साल पहिले भोजपुरिया इलाका में भी ऊ बेयार बहलि सुरू हो गइल रहे, जवना में फेंड़-खूंट के बेंचल आ काटल जइसे सवख हो गइल रहे. उहे ऊ दौर रहे, जब भोजपुरिया समाज भी आधुनिकता की ओर आगे बढ़त रहे.\nLast Updated: April 7, 2021, 7:00 PM IST\nचइत में जइसे-जइसे सुरूज भगवान चटख होत जाले, ओइसे-ओइसे भोजपुरिया इलाका के दूगो गंध मदिया देला... आम के मोजरि आ महुआ के फूल के गमक से जइसे भोजपुरिया इलाका में महमहा जाला. आम के फेंड़ त अबहियों खूब भा, बाकिर महुआ कमतरा गइल बा. तीस-चालीस साल पहिले भोजपुरिया इलाका में भी ऊ बेयार बहलि सुरू हो गइल रहे, जवना में फेंड़-खूंट के बेंचल आ काटल जइसे सवख हो गइल रहे. उहे ऊ दौर रहे, जब भोजपुरिया समाज भी आधुनिकता की ओर आगे बढ़त रहे. माटी वाला खपरइल छवाइल घर जइसे पिछड़ापन के निसानी बनि गइल आ सिरमिट-गारा वाला ईंटा के घर के ओर भोजपुरिया समाज भी बढ़े लागल रहे. विकास के नाम पर ई बदलाव जब आवे लागल त सबसे बेसी नोकसान महुए के फेंड़ के पहुंचवलसि... गांवा-गाईं वन विभाग के दरोगा-सिपाही के मिलीभगत से महुआ, जामुन, बन जिलेबी, कोंइति, बड़हर आदि के फेंड़ काटाए लगले स. जब महुआ के फेंड़े ना रहिहें त मादक गंध त कम होखबे करी. ई बात आउर बा कि अबहियों झारखंड, छत्तीसगढ़ में बाकी भोजपुरिया समाज के तुलना में महुआ के फेंड़ ढेरे बाड़े स.\nमहुआ भोजपुरिया समाज के इकोतंत्र के महत्वपूर्ण हिस्सा रहे. ओकर कई गो इस्तेमाल रहे. जइसे कांच महुआ के फूल के रस निकालि के ओकरा के आटा में मेरा के दूगो वेंजन त भोजपुरिया समाज के घर-घर में बनत रहे. पहिलका रहे लपसी आ दोसरका रहे पुआ. लपसी के माने ई समझीं कि बिना घीव में भूजल आटा के महुआ के मीठ रस मिलाके बनल हलुआ. एकरा गांवन में कांची भी कहल जाला.\nकुछु घरन में त महुआ के रस से आटा के मीठ कढ़ी भी बनत रहे. ओह में आटा के महीन-महीन पारथी भी पकावल जात रहे. अब भोजपुरिया समाज एह सवाद के भूलि गइल बा.\nभोजपुरिया लोकगीतन में महुआ बीनला के बहुते वर्णन बा-\nमहुआ बीनन हम ना जाइबि हो रामा,\nदेवरू के संगिया..\nकवनो महुआ होत भिनसारे चुएला ता कवनो घाम चढ़ला. हमनी के बचपन में आपाना बगइचा में दूनों तरह के महुआ देखले आ ओकर फूल के बिनले रहनी हा जा.\nमहुआ के बीनि के ले आके सुखावल जात रहल हा. सुखल महुआ के फेरू मुंगरी से पिटाई होई आ ओकरा में से झाला निकालल जात रह हा. ओह में से एक-दू बोरा घर के खर्चा खातिर राखात रहल हा आ बाकिर बैपारी लोगन के बेचात रहल हा. हमनी के बचपन में फिक्स रहे कि ठीक बैसाखी सिराति के पहिले महुआ बेचाई आ ओकरा से मिलल पइसा हम भाई-बहिनि में बंटाई. ओहि पइसा से हमनीं के छितौनी के सिराती मेला जात रहनी हा जा.\nसूखल महुआ के गरमी के दिन में खाए में इस्तेमाल ना होत रहे. काहें कि महुआ गरम होखेला. जब बाराखा बाजत रहे त महुआ बाखारि में से निकलात रहे. ओकर तब दूगो इस्तेमाल होत रहे. गाइ-गरू के खियावे के आ अपने खाए के. एहू में धेयान राखात रहे कि जवना के स्वाद तनी बढ़िया होत रहे, ऊ आदमी के खियावे-खाए के काम आवत रहे आ जवना के सवाद तनी ठीक ना रहे, ओकरा के गाइ-गोरू के खियावल जात रहे.\nगाइ-गोरू के खियावे खातिर महुआ पहिले भेंवात रहे, फेरू ओकरा के भूसा में मिला के खियावल जात रहे. एह में एक बाति के धेयान राखात रहे. लगहरि आ गाभिन गाइ-भंइसि छोड़ि के सबके खियावल जात रहे.\nएही तरह जब बूनी-बरखा तेज होत रहे त महुआ के खाए खातिर भेंवाई होत रहे. ओकर रस निकालि के ओह में आटा फेंटि के ओकर महुअरि यानी महुआ के पुआ छानाति रहे. जेकरा पसन आवे त कांचियो-लपसी बनत रहे.\nमहुआ भूंजि के भी बूंट-मटर के घुघुनि संगे खाइल जात रहे. पहिले जब धान खातिर लेव लागत रहल हा त आदमी-जन, बनिहार-हरवाह के पनिपियाव में इहे जात रहल हा.\nमहुआ बहुत पौष्टिक होला. ओकरा में एंटीबाटी, विटामिन, कार्बोहाइड्रेट आ फाइबर खूब पावल जाला. पश्चिम बंगाल से सीपीएम के एगो सांसद रहली डॉक्टर चंद्रकला पांडे. दू मर्तबा राज्यसभा में रहली. उनुका डांड़, पीठि आ गोड़ के दरद जाते ना रहे. तमाम इलाज के बाद हारि के ऊ कवनो वैद से मिलली. ऊ उनुका के महुआ के भूनि के दूध में दू दाना खाए-पिए के कहले. एह से उनुकर दर्द दूर हो गइल त ऊ जब केहू से मिलसु त महुआ के गुणगान कइला से ना रूकत रहली.\nमहुआ से तो देसी शराबो बनेला. झारखंड आ छत्तीसगढ़ के आदिवासी समाज में ओकर बहुते महत्व बा.\nभोजपुरी समाज के महुआ सौंदर्य आ शृंगार के भी जबरदस्त प्रतीक ह. एकर असर देखे होखि त भोजपुरी के आधुनिक कविता में देखल जा सकेला. भोजपुरी के मसहूर कवि रहनीं सरयू सिंह ‘सुंदर’. फेंड़ से चुअत महुआ के सौंदर्य पर उहां के इ रचना देखीं-\nगंछिया से टप-टप महुआ चुएला\nजइसे नयनवा से लोर.\nमहुआ के गंछिया मातल मलिनिया\nमनवा में उठेला हिलोर..\nदेखीं कवि के उड़ान, महुआ के चुअल उहां के नायिका के आंखि से गिरत लोर नीयर लागता. महुआ का गांछी के कवि जी मातल जवानी से करतारे. अइसना में प्रेम के हिलोर ना उठी ता का होई.\nमहुआ में जवन नाशा होला, ओह से एगो विरही नायिका घबरातिया. काहें कि ओकरा डर बा कि महुआ के मादक गंध कहीं ओकरे के ना मतवाला बना दे आ ओह हालति में कहीं ऊ ऊंच-नींच ना कई बइठे, काहें कि पिया त दूर परदेस में बा. भोजपुरी कवि रिपुसूदन श्रीवास्तव जी के एह रचना में ई भाव देखीं,\nमातल बा महुआवा, बाड़ा डर लागे.\nएक त अकेल, दूजे निसइल का आगे..\nभोजपुरी रचनाकारन के महुआ के मादकता बहुते प्रभावित कइले बा. मुक्तेश्वर तिवारी ‘चतुरी चाचा’ के एह रचना में देखीं,\nरंगवा के पनिया में चुनरी रंगइली आ\nसोनवा के पनिया में सरेहि.\nमहुआ मदन-रस टपकेला बगिया में,\nमातल बसंतवा में देहि.\nचतुरी चाचा कहतारे कि फागुन में देवर के रंग से चुनरी रंगा गइल बा, जबकि पाकत फसल से सरेहि के रंग सुनहरा हो गइल बा. एही बीच बगिया में महुआ चुअल सुरू हो गइल बा आ एह से बसंत ऋतु में देहि माति गइल बिया.\nमहुआ के मादक सौंदर्य के चित्रण भोजपुरी के रचनाकार जगन्नाथ के एह रचना के जिकिर कइला बिना पूरे ना हो सकेला. तनीं उहां के एह रचना पर धेयान दीहीं-\nबिहंसे बसंती बहार हो फगुनवा जे आइल.\nसिहरेले अमवा-महुआवा के गंछिया.\nरसवा भिनल पोरे-पोर.\nभोरे भिनुसहरा जे कुहुके कोइलिया,\nबिरहा के उठेला हिलोर.\nसाफ बा कि महुआ भोजपुरिया समाज के ना सिर्फ जीवन के अंग रहल हा, बल्कि ऊ संस्कृति के भी अहम उपादान रहल हा. आजु पूरा दुनिया पर्यावरण बचावे खातिर चिंतित बिया. महुआ ओहू कसौटी पर खरा रहल हा. ओकर छतनार गांछि पथिक के छाया भी देत रहलि हा. आईं शपथ लीं जा कि जीवन आ भोजपुरिया संस्कृति के प्रतीक महुआ के जिंदा करेके कोशिश में हमनी के आपन सामर्थ्य भर हाथ बढ़ाइबि जा. (डिसक्लेमर- लेखक उमेश चतुर्वेदी वरिष्ठ पत्रकार हैं. यह उनके निजी विचार हैं.)


Prime Minister Narendra Modi Speak in Bhojpuri in Indian Parliament read what he said Bhojpuri Spl: सबसे बड़की पंचायत में गूंजल भोजपुरी, पढ़ीं का कहनीं मोदी जी...\nBhojpuri Spl: सबसे बड़की पंचायत में गूंजल भोजपुरी, पढ़ीं का कहनीं मोदी जी...\nराष्ट्रपति के अभिभाषण पर लोकसभा में चर्चा के जवाब देत खानी प्रधानमंत्री किसान आंदोलन के चर्चा करते-करत आंदोलन के बढ़ावा देबे वाला लोगन के बारे में भोजपुरी के एगो कहाउत के इस्तेमाल कइ दिहले. उ कहावत रहे, ‘ना खेलब, ना खेले देब, खेलवे बिगाड़ब.’\nLast Updated: February 11, 2021, 4:13 PM IST\nमिसरी नियर मीठ भोजपुरी बाजार में बरसों से गूंज तिया. सिनेमा आ संगीत के भाषा अइसन बिया कि बॉलीबुड के बड़का से बड़का नांव भोजपुरी सिनेमा कइके नाम आ दाम-दूनों कमाता. लेकिन भोजपुरी के एगो गंभीर दरद बा. करीब पच्चीस करोड़ भारतीयन के भाषा, मारीशस, फिजी, गुयाना, सूरीनाम जइसन देसन में भारत के सांस्कृतिक प्रतिनिधि एह भाषा के बोली आ भाषा के बेवजह के विवाद में लपेटि के संविधान के आठवां अनुसूची से अलगा राखल बा. भोजपुरी के मनई लोग जब-तब आपन एह मीठ भाषा के संविधान के आठवां अनुसूची में राखे के मांग संसद आ संसद के बहरि उठावत रहेला.\nअइसन मनई लोगन के उमेद बढ़ि गइल बा. उमेदि के वजह बनल बा प्रधानमंत्री के जुबान से संसद में निकलल भोजपुरी के सात गो शब्द. राष्ट्रपति के अभिभाषण पर लोकसभा में चर्चा के जवाब देत खानी प्रधानमंत्री किसान आंदोलन के चर्चा करते-करत आंदोलन के बढ़ावा देबे वाला लोगन के बारे में भोजपुरी के एगो कहाउत के इस्तेमाल कइ दिहले. उ कहावत रहे, ‘ना खेलब, ना खेले देब, खेलवे बिगाड़ब.’ओइसे त प्रधानमंत्री एह कहाउत के जरिए किसान आंदोलन के बढ़ावा देबे वाला लोगन पर जबरदस्त हमला कइलन, बाकिर भोजपुरी के अइसन विशेषता बा कि एह शब्दन के प्रयोग के बावजूद पूरा सदन में हंसी गूंजि गउए. ओइसे त इ पहिलका मौका बा, जब प्रधानमंत्री देश के सबसे बड़की पंचायत में भोजपुरी के शब्दन के प्रयोग करूअन. हालांकि चुनाव प्रचार आ जनसभा करत खानी ऊ कई हालि कबो बिहार में त कबो पूर्वी उत्तर प्रदेश में दू-चार गो भोजपुरी शब्दन के प्रयोग कइले बाड़े. प्रधानमंत्री एह घरी खांटी भोजपुरिया इलाका बनारस के लोकसभा में प्रतिनिधि बाड़े. बनारसो में एक-दू बेर ऊ भोजपुरी में एक-दू लाइन बोलले बाड़े.\nदेश के सबसे बड़की पंचायत में ई दोसरा मौका बा, जब कवनो महत्वपूर्ण संवैधानिक पद पर बइठल कवनों खास मनई भोजपुरी के ऑन रिकॉर्ड आपना जुबान के जरिया बनवले बाड़े. एकरा पहिले अइसन मोका करीब नौ साल पहिले आइल रहे. ओह दिन तारीख रहे 2012 के 17 मई. साल 2014 से जगदंबिका पाल भारतीय जनता पार्टी के सांसद बाड़े. बाकिर ओह घरी ऊ कांग्रेस के सांसद रहले. भोजपुरी के संविधान के आठवीं अनुसूची में शामिल करे के मांग लेके उ लोकसभा में विशेष ध्यानाकर्षण प्रस्ताव ले आइल रहले. जवना पर लोकसभा में गरमा-गरम चर्चा भइल रहे. जगदंबिका पाल के एह मांग के समर्थन में बिहार, उत्तर प्रदेश आ झारखंड के कई गो सांसद आपन पार्टी लाइन भुला के संगे आ गइल रहले. एही चर्चा पर जवाब देत खानी तब के गृहमंत्री पी चिदंबरम् आपन भाषण के जब भोजपुरी में शुरूआत कइले त जइसे पूरा सदन आ भोजपुरिया समाज चिहा गइल. शायदे कवनो मोका होई, जब चिदंबरम् के हिंदी में बोलत लोग देखले-सुनले होई. ऊ खालिस आ नफीस अंग्रेजी बोले के आदी हउअन. बाकिर ओह दिन ऊ भाषण के शुरूआत कइलन, ‘हम रउंआ सभ के भावना समझतानीं’. उनुका एतना कहला के देर रहे कि लोकसभा के भोजपुरीभाषी सांसद लोग मेज थपथपावे लागल रहे. ओह घरी मीरा कुमार लोकसभा के अध्यक्ष रहली. ठेठ भोजपुरिया इलाका सासाराम के सांसद रहली. उहो चिदंबरम् के मुंह से भोजपुरी के छह गो शब्द सुनि के उनुकर बड़ाई कइले रहली. तब चिदंबरम् कहले रहले कि सीताकांत महापात्र आ यूपीएससी के समिति के रिपोर्ट के बाद एह बारे में फैसला करिहें. ई बात आउर बा कि आजु ले कवनो फैसला ना भइल.\n1998-99 के दौरान लालू प्रसाद यादव भोजपुरिया इलाका छपरा से लोकसभा के राष्ट्रीय जनता दल से सांसद रहले. एकरा बाद ऊ राज्यसभा में गइले. एह पंक्तिन के लेखक ओह घरी एगो अखबार के संवाददाता के नाते संसद कवर करत रहे. तब कई बेर लालू आपन परिचित हंसोड़ शैली में भाषण देत खानी एगो-दूगो भोजपुरी शब्द के इस्तेमाल करत रहले, बाकिर भोजपुरी में कबो एह तरी ना बोलले रहले. हं, मौजूदा लोकसभा में एक जुलाई 2019 के दिने शून्यकाल में गोरखपुर से भोजपुरिया सांसद रविकिशन भोजपुरी के आठवीं अनुसूची में डाले के मांग उठवले. चूंकि भोजपुरी संसद के अबहीं ले आधिकारिक भाषा नइखे, लिहाजा आपन एह मांग के लेके उ हिंदी में बोलल शुरू कइले आ फेरू प्रधानमंत्री के चर्चा करत खानी उनुकर बनारस के एगो भाषण के शुरूआत में कहल ‘का हाल बा काशी, गोड़ छूकर प्रणाम’ आ बिहार के एगो भाषण में कहल, ‘नमस्कार करत हईं बिहार के’ के उल्लेख जरूर कइले.एह के बाद ऊ भोजपुरी के पहिलकी फिल्म ‘गंगा मइया तोहे पियरी चढ़इबो’ के गाना ‘ए गंगा मइया तोहे पियरी चढ़इबो, संइया से करा द मिलनवा हमार’ भी गाइ के सुनवले रहले. हालांकि एह गवनई पर उनुका के लोकसभा अध्यक्ष ओम बिरला टोकि देले रहले.\nबहरहाल देश के सबसे बड़की पंचायत में देश के सबसे प्रमुख मनईं के मुंह से निकलल भोजपुरी के शब्द के खास महत्व बा. एह से साबित होता कि पच्चीस करोड़ मनई के भाषा के ना सिर्फ देस के सत्ता तंत्र में पहचान मिले लागल बा, बल्कि ओकरा के स्वीकार भी कईल जा रहल बा. कवनो भाषा के राजनीतिक तंत्र से मान्यता आ स्वीकारोक्ति मिलला के मतलब होला ओह भाषाभाषी के ताकत के स्वीकार. मानल जा सकेला कि भदेस भाषा के रूप में मसहूर भोजपुरी के बोले वालन पर कायरता के जवन ठप्पा एगो क्रांतिकारी कवि के कविता से लागल रहे, ओकरा मिटे के शुरूआत हो गइल बा. (लेखक उमेश चतुर्वेदी जी वरिष्ठ पत्रकार हैं.)


बड़की भउजी - सीमा मिश्र - मैना: भोजपुरी साहित्य क उड़ान (Maina Bhojpuri Magazine)\nHome सीमा मिश्र Bhojpuri Kahani बड़की भउजी - सीमा मिश्र\nबड़की भउजी - सीमा मिश्र\nकमली कई बरिस बाद आज ससुरा से अपना गाँवे आइल बिया। ओकरा खुशी के ठेकाना नइखे। आवते गाँव-घर घूमे निकल परलि। छोट-बड़ सभकर हाल-चाल पूछत कई घंटा बाद घरे आइलि। आवते पूछे लागलि- “ए भउजी, का खाए के बनल बा ?”\n“सभ तहरे पसंद के बनवले बानी। कबे ले तहार राहि ताकत रहलीं हा।” खाना खाके ननद-भउजाई का बीचे बतकही शुरू हो गइल। टोल-मोहाल के हाल-चाल। केकरा घरे के बा, कहाँ बा, कइसे बा। बाते-बात में कमली पूछ दिहली- “ए भउजी, बड़का घर के का हाल-चाल बा। के-के बा एहिजा ?”\n“बा के ? खाली एगो मझिलो बाड़ी एहिजा।” चाचीजी का मरला का बाद त बड़को एके-दू बेर अइली।\n“आ बड़का भइया ?”\n“हँ, ऊ आवत रहेले।”\n“कहत रहे लोग कि ऊ लो’ अब घर-परिवार के नइखे देखत। बड़का भइया कमातरे आ खाली अपने परिवार का बारे में सोचतारे।”\n“ना ए बबुनी, ई जे कहता ऊ एकदमे गलत बोलता। आजु का जमाना में अइसन भाई-भउजाई मिलल मुश्किल बा। हमरा आजो इयाद बा कि जब बड़ जाना के बियाह भइल रहे, ओ घरी शोर भइल रहे कि ओतना बढ़िया घर के लइकी आ पढल-लिखल कइसे गाँव में आ माटी का घर में रही। बाकी ई कहाउत सहिये बा कि बड़का के धियवा के पेट बड़ आ छोटका के धियवा के ठेस बड़।\n“एकर माने का भइल ?”\n“बड़को का बेवहार से कबो ई ना लागल कि ऊ पढ़ल-लिखल होके गाँव का लोग के खुशी के खियाल नइखी रख सकत। चाचीजी जवने हाथ प दे दीहें, ऊ कबो ई ना कहिहें कि हम ना खाइबि भा हमरा नीक ना लागे। उनुका सामने चाचीजी के केहूँ बोल देव त ऊ तुरत बोल देत रही कि अइसे ना बोले के चाहीं। उहाँका माई हईं आ माई का साथे अइसन बेवहार ना करेके चाहीं। चचोजी के ऊ खूब आदर करत रहली। बाकिर चाचाजी, जो कबो चाचीजी के केहूँ का सोझा डाँटि देत रहीं त उनुका बहुत तकलीफ होत रहे। कमो पइसा में परिवार कइसे चलावल जाला आ ओकर हौसला ना टूटे, ई केहूँ उनुका से सीखे। जवना घरी बियाह भइल रहे ओ घरी कतना पइसा मिलत रहे.. एक हजार रुपया। बड़का घर एह से कहात रहे कि ओ घर में सभ लोग पढल-लिखल आ सभे विद्वान रहे। बाकिर, गरीबी जी के किरिपा ओ घर पर कम ना रहे। चचो जी ईहे चाहत रहीं कि बबुआ के बियाह कई दिहलीं, अब साथे परिवार ले जासु। बेटा के खइला-पियला के चिंता त रहबे करे कि अकेले कइसे खइहें-पीहें बाकिर ओकरा पीछे एगो ईहो कारन रहे कि नया कनिया-बहुरिया का रहे लायक ओइसन घरो-दुआर ना रहे। देखीं बबुनी, ईहे संस्कारी परिवार के लइकी कहाले कि ओकरा घरे कई किलो तेल आ कई किलो चीनी आ केतना कवन समान आइल, कबो हिसाब ना रहल। ऊ अब एइजा आइल त सइ ग्राम तेल खरीदल देखिके ओकरा प का बीतत होई, अनुमान कर सकतारू। बाकिर तबो नइहर के लोग का सोझा कबो खूले ना दिहलस कि हमनी का अतना अभाव मे जियतानी जा। जे आवे ओकर खूबे खातिर-भाव होखे। ऊ कबो चूल्हा का पँजरा ना गइल रहे बाकिर चुपचाप गोइँठा आ रहरेठा जोरिके खाना पकावे शुरू कइलस। बियाह का बाद तीन-चार महीना गाँवे प रहली बाकिर कबो केहूँ से शिकाइति ना कइली। उनुका मन में रहे कि केहूँ से कुछ कहब त लोग ईहे कहिहें कि माई-बाबू बियाह काहें कइलन हा अइसना घर में। माई-बाबू के केहूँ कुछो मत कहो, एह डर आ लेहाज से सभ कुछ अपने पीके रहि जात रही। सास, ससुर, देवर, ननदि- सभकर खियाल राखत रही, केहूँ से कवनो भेद-भाव ना।”\nबड़कू उनुका से कहले कि हम चाहतानी कि हमरो परिवार ढंग से रहे। सभकर रहन-सहन आ बोल-चाल में बदलाव आवे, एकर जिम्मा तहरे प बा। ऊ कहली कि रउँवा चिंता मत करीं। जइसे ई लोग राउर भाई-बहिन ह लोग ओसहीं हमरो ह लोग। आ एह बात के चिंता कइले बिना कि हम ओ लोग के टोकब कि अइसे रहीं जा भा अइसे बोले-करे के चाहीं त ऊ लोग का कहिहें, हमेशा उनुकर ईहे कोशिश रहे कि सभके रहन-सहन, बोल-चाल, सभ स्टैंडर्ड होखो, सभ एक दोसरा से मिल-जुल के रहे। सभके एक दोसरा खातिर प्रेम-भाव बनल रहे। एहसे ऊ देवरो लोग के टोकत रहिहें कि अइसे ना हइसे रहेके चाहीं, हइसे बोलेके चाहीं। उनुका दिल में कल-छपट ना रहे। अऊरू ना त गाँव-घर का बारे में अतना पता रहे कि ससुराल में अइला का बाद गलतो भइला प सभ में हाँ कहत रहेके बा अउरू सभके जी-जी करत रहेके बा। जानते बानी कि देहात में केहूँ टोक-टाक करत रहो त लोग कही कि देख, बड़-जेठ के जमला के कइसे बोलतिया फलनवा बो। ओकरा तनिको सहूरे नइखे बोले के। बड़-जेठ के जमला के अइसहीं बोलल जाला ?\nभउजाई गंभीर हो गइल रही। उनुकर मन भरि आइल।\nबबुआ जी भा बूची जवन कहि दिहल, ऊहे ठीक बा। चाचीजी एकदमे सिधवा रहलीं। जे जवन कहि दे, ओकरे के सही मान लेत रहीं। लोग कहिहें कि देखिह ढेर माथा प जनि चढ़इह। काम-धन्हा कूल्हि करवइह। बाकिर तबो उहाँका पतोह के अकेले ना छोड़त रहलीं। एहसे लइकियो लोग चिढ़ल रहत रहे कि इनका शांति से बइठिए ना जाला, पीछे-पीछे लागल रहिहें। पतोहो आइल त ई बइठि के ना रहिहें। अइसन ना रहे कि बड़को सुनत ना रहली सभके बात बाकिर अतना गंभीर रहली कि सुनिओ के चुप रहिहें जइसे सुनलही नइखी। जब लइकी के बियाह हो जाला आ ससुरा में ओइसन बाताबरन आ रहन-सहन ना होला जवना में ऊ रहिके आइल बिया, त सोचीं, ओकरा खातिर ओकर जीवन केतना कठिन हो जाला जीयल। ओहू पर जब परिवार का लोगन में ओकरा खातिर सहानुभूति ना होखे कि ई अतना एडजस्ट क के रहतिया, ईहे बहुत बा, तब तकलीफ ढेर होला। ए बबुनी असहीं ईहे सोचत उनुकर दिन बीतत रहे कि अब केहूँ के कवनो तकलीफ मत बीतो।\nअइसने में छुट्टी का बाद बड़कू पहिल बेर परिवार बाहर ले गइले। साथ में छोटकुओ गइले। कइसे घर-परिवार चलावल जाला, एह मामला में त सभ नवसिखुए रहे। महीना में जवन पइसा मिले, कुछ दिन चले फेरु खतम हो जाइ। एही अभाव का उतार-चढ़ाव में दिन बीते लागल। घरो-परिवार के जिमदारी बढ़े लागल। जहाँ रहसु ओहिजा के त खरचा रहबे कइल, गाँवो त भेजे के रहत रहे। जेतना मिलत रहे ओहसे का होइत ? गाँव-घर में एगो होला नू कि मेहरारुन के कवनो चिंता-फिकिर ना होखे कि घर कइसे चली, ऊ त ई कहिके आपन पीछा छोड़ा लेली लोग कि हमनीका का जानीं जा, ई मरदाना लोग बूझसु कि कहाँ से आई आ कइसे होई। बाकिर ऊ त गाँव-घर का तिकड़म से अनजान अपना करतब के निरबाह करत रह गइली। कइसे का होई, कहाँ से आई, एही चिंता मे परल रहिहें। जब-जब गाँव जाए के होई बड़कू का अपना आफिस से लोन लेबेके परल। फेरु ऊ तनखाह से कटे शुरू हो जाई। अब ईहे समझ कि आमदनी अठन्नी आ खर्चा रुपइया। चचोजी बेमार रहे लगलीं। घर पर खर्च बढ़े लागल। उनुका साँच आ साफ बोलला का चलते परिवार के बाकी लोग उनुकाके मने-मने नापसंदो करी लोग। शुरू में त सभ ठीके रहे। उनुकर बाहर रहल सभके नीक ना लागत रहे। सभ ई जानत रहे कि सभका सहमतिये से ऊ बाहर रहतारी, उनुका खातिर परिवार पहिले बा आउर बाकी चीज बाद में। बड़कू हमेशा चिंता में परल रहिहें कि कहाँ से पइसा ले आईं...घरे कइसे जाईं। एगो-दूगो दोस्त-मित्र रहे लोग जेकरा किहाँ से हमेशा माङिके ले अइहें आ घरे भेजिहें। बीच में त एक बेर अइसन भइल कि गाँव प पइसा के बहुते जरूरत रहे। केकरा किहाँ जासु माङे खातिर, केहू बाँचल ना रहे। ओ घरी फोनो के अतना साधन ना रहे। उनुकर एगो मित्र बहुते संपन्न रहन। फोनो करे खातिर त पइसा चाहीं। कसहूँ पइसा के जोगाड़ कइके एसटीडी बूथ पर गइलन। बातचीत त ठीके भइल बाकिर जसहीं पइसा के बात कइले कि उनुका सुनाइले बन्न हो गइल। हलो-हलो कहे शुरू क दिहले उनुकर दोस्त आ सुनाते नइखे कहिके फोन काट दिहले।”\nभउजाई के आँखि लोरा गइल। भारी मन से बात आगे बढ़वली-\nबड़ा दुखी मन से घरे अइले। बड़की भउजी से बड़कू के उदासी ना सहाइ। ऊ हिम्मत ना टूटे दिहली उनुकर- “जाए दीं, कवनो बात नइखे। अउरुओ दोस्त लोग त बा। एक जगहा ना मिलल त का भइल, दोसरा किहाँ मिल जाई।” बड़कू फेरु अपना एगो दोस्त किहाँ गइले हालाकि पहिलहूँ से उनुका से पइसा लीहल रहे। जरूरत बा त माङही के नु परी। दोस्त का घरे पहुँचला पर बहुत देर तक बइठल एने-ओने के बतकही शुरू रहे बाकिर पइसा माङे के हिम्मत ना जुटा पावत रहन। अभी कुछ कहितन ओकरा पहिलहीं जवन बतकही चलत रहे ओही में उनुकर दोस्त कहि दिहले कि कुछ लोग कर्जखोर होला। आदत परि जाला कर्ज लेबे के। ई बात उनुका बहुत लागल। ए बबुनी, एक त केहूँ के दुआरी केहूँ कुछो माङे जाला, ऊ असहीं गिरल रहेला ऊपर से अइसन बात सुन के ओकरा पर का बीती तू सोच सकतारू। बिना कुछ बोलले बड़कू चुपचाप घरे चल अइले। बड़की भउजी देखते समझ गइली। कहली कि चिंता जनि करीं। हमार जवन गहना बा ओकरा के बेच दीं। ओकरा से करजो भरा जाई आ कुछ टेंशनो कम हो जाई। बड़कू त हिचकिचात रहन बाकिर दोसर कवनो ऊपाइओ ना रहे। ऊ बूझि गइली। कहली कि का सोचतानी ? गहना काहें खातिर होला, मोका पर कामे आवे खातिर नू ! हमरा एकरा से कवनो मोह नइखे। हमार त गहना रउँए बानी। परले नु बा।\nए बबुनी, गहना बेच के करजा भराइल। ई बतिया सभे जानेला। ओ घरी त चचो जी रहलीं। अब बताईं, कइसे केहूँ कहि दिही कि ऊ लोग घर-परिवार के ना देखल आ ना देखता। कमली के ना रहाइल, पूछि दिहलस- “ए भउजी तहरा अतना सभ कइसे पता बा ?”\nएगो संजोगे कहि सकतारू एहके। बड़को एक हाली आइल रहली त गइलीं उनुका से भेंट करे। ओ घरी ऊ नहाये जात रही। कहली कि रउआँ बइठीं, हम नहाके आवतानी। उनुका डायरी लिखे के आदत रहे। हम उनुका घरहीं बइठल रह गइलीं। संजोग से ओहिजे डयरिया रखल रहे। दोसरा के डायरी त ना पढ़ेके चाहीं बाकिर हमरा ना रहाइल आ उठाके पढ़े लगलीं। जइसहीं उनुका आवे के आहट मिलल, गँवे रख दिहलीं। जान जाईं कि हमार जिग्यासा अउरू बढ़ि गइल। जान-बूझि के अइसने समय पर जात रहीं कि उनुका नहाये जायेके होखे भा कवनो जरूरी काम करत होखस, जवना से उनुकर डयरिया पढ़े के मोका मिल जाव। कूल्हि बतिया थोड़े इयाद बा ? एक-एक गो इयाद कइला पर त एगो इतिहास लिखा जाई। ऊ त उनुका लोग के चर्चा कई देलू हा त अतना बात हो गइल।\nबड़ा समझौता कइली परिवार खातिर। बाकिर ओकर कवनो कीमत नइखे। बाप-मतारी के काम-किरिया सभ त बड़कुए कइले। घर-दुआर बनवला से लेके मझिलू के बियाह-शादी तक सभ कइले। सभ करजे काढ़िके होत रहे, अतना पइसा कहाँ धइल रहे ? खेतियो-बारी त ओतना नइखे कि ओकरा से कुछ होई। बड़को के एह बात के तकलीफ इचिको ना रहे कि ई खाली अपना घरे-परिवार खातिर करतारे। ऊ त खुशी से उनुकर साथ देत रही। बेचारी बहुत समझौता कइली परिवार खातिर अपना मान-सम्मान आ स्वाभिमान का सङे। जरूरत परला पर बड़कू का आफिस के चपरासी के मेहरारू से पइसा माङिके ले अइली कई बेर, जवना खातिर कई बेर उनुका अपमानो सहे के परल। जेकर एहसान रहेला, ओकराके त कुछ बोलियो नइखे सकत नु आदिमी। कई बेर त अइसनो समय आइल बा कि एक-एक गो चवन्नी-अठन्नी जोरिके घर के समान मङावे के परल बा। एक बेर त घर में ना त पइसे रहे आ ना समान। लइकन के हलुआ खाए के मन रहे। सूजी आ चीनी त रहे घर में बाकिर घीव आ तेल ना रहे। बिना घीवे के सूजी भूँजिके चीनी आ पानी डालिके बनाके लइकन के खिया दिहली।\nसभ कुछ सहन करत रहिहें बाकिर कबो केहूँ से कवनो शिकाइति ना। जानतानी ! कहाला नु कि हँसुआ के धार अपने तरफ खींचेला। बड़कुओ कबो-कबो खिसिअइहें त बड़ी कुठेठ बोल दीहें। सभ जानते रहिहें तबो कहि दीहें कि इनके चलते हमरा घर में सभ बिखराव भइल। एकरा पर जसहीं ऊ कुछो बोल दिहली त ऊ शुरू हो जइहें- “झगड़ा करबू ? झगड़ालू औरत ! कलह करत रही ई कलही औरत। घरे ना जइहें, घर परिवार से इनका नफरत बा।” ए पर ऊ कतना सुनसु ? कहि दीहें कि रउआँ कब कहलीं हा ? हम कहलीं हा कि हम ना जाइब ? रउआँ सभ जानतानी, तबो हमरे प सभ दोष लगा दींला। कुछ देर का बाद जब बड़कू के अपना गलती के एहसास होई त सोचिहें कि इनकर त कवनो दोष नइखे तबो हम इनके प खिसिआ जाईंला। ऊहो का करसु अतना पढ़-लिखके अइसने नोकरी मिलल। तू त जानते बाड़ू कि बड़कू के पढाई के जिला जवार मे शोर बा। घर के अइसन इस्थिती रहे कि एक बेर जवना नोकरी में घुस गइलन ओह में से निकले के संजोगे ना भइल। भाई लोग के कहिहें कि तहरा लोग के अतना जानकारी बा त तूहूँ लोग काहें नइखऽ कुछ करत। दूनो भाई मिलके दुआर पर टिउसनो पढइतऽ लोग त कुछ पइसा घरे आइत अउरू आराम से घर के काम चलित। जानतानीं ? ए पर ऊ लोग नराज हो गइल। सभ त ईहे नु कही कि बड़कू पइसा नइखन भेजत, एहीसे ए लोग के टिउसन पढ़ावे के परता। ए बबुनी एकरे के मिथ्या अभिमान कहल जाला। सभ करम हो जाव बाकिर केहूँ जाने मत पाओ। बड़कुओ का करसु ? घर-परिवार सभके जिमवारी त उनके ऊपर रहे आ ऊ आपन जिमवारी निभावे खातिर का-का ना कइले, बाकिर तबो सभ ईहे कहि देला कि तू का कइल। बीच-बीच में त अइसन तंगी के हालत भइल कि बड़कू चिंते में परल रहसु, बाकिर बड़की भउजी एने-ओने भा नइहर का लोग से भी करजा माङिके ले आके दे दीहें- “लीं घर प भेंज दीहीं।” अतना कइला का बादो उनका कवनो आदर-सम्मान ना मिलल परिवार में।\nबड़की भउजी के एह बात के बहुत तकलीफ रहेला कि हम त दोसरा घर के लइकी हईं, हम खराब हो सकतानी। हमरा के केहूँ मत आदर देउ, मत पूछो, बाकिर अपना भाई के त मान-सम्मान देबेके चाहीं। साँच त ई बा कि ओह घर में सभ केहूँ अपना मने से काम करेला। ओह घरी बड़कू से केहू ना कुछ पूछी बाकिर जब कहीं आवे-जाए के बात होखे भा नेवता-हँकारी के, चाहे घर-दुआर के, तब लोग कहिहें कि ऊ जानसु, घर के मालिक त ऊहे नु हवे, हमनीका का जानतानी जा। आपन सभ कुछ लुटाइयो के बड़कू के खाली बदनामिए मिलल। गाँव-जवार, हीत-नात- सगरी ईहे संदेश जाए कि हमनीका का करीं जा ? हमनीके पास बा का ? अउरू ना त अपना के साफ-सुथरा देखावे खातिर ईहो कहि दी लोग कि उनके मना कइला का चलते हमनीका तहरा लोग किहाँ ना गइल रहलीं जा। सभ त ईहे नु जानी कि ई ठीके कहता लोग आ एकरे के साँच मान के भीतरे-भीतर खिसिया के बइठल रही लोग। बड़कू के का मालुम कि उनुका बारे में अइसनो झूठ लोग बोल सकता।\nए बुची, एक बेर त अइसन भइल कि बड़कू के बदली दोसरा जगे हो गइल। एहिजा ले जाए से पहिले जेकरा ले पइसा लेले रहन ओकर त देबहीं के नु परित। एकरा चलते ऑफिस से जवन एडवांस मिलेला ओकरा में अधिका ले लिहले जवना से एहिजो के पइसा दिया जाउ, आउर कुछ घरहूँ चल जाव। सभ त हो गइल बाकिर जब बिल बना के दीहें त जवन अधिका होई, तवन त कटबे नु करी ? अगिला महीना के तनखाह बहुते कम मिलल। सभ त कट गइल। अब का अपना पासे राखसु आ का घरे भेजसु। नाया जगहा पर केहूँ से माङहूँ में त सोचे के परी। तले घर से चिठ्ठी आ गइल कि हतना पइसा भेज द। जवन मिलल रहे, कुल्हि भेज देतन तबो पूरा ना होइत। ए बबुनी, ऊ करसु त का करसु ? अब गहनो पासे ना रहे बाकिर बड़की भउजी का लगे अभियो एगो अङुठी आ गोड़ के पायल बाँचल रहे। कहली कि एहिजा केकरा से मङाई। देखीं एकरा से कुछ मिल जाए त बेंच के काम क लीं। बगले मे एगो छोट बजार रहे बड़कू ले गइले बाकिर भीतर से एकदमे सहमल कि केहूँ देख मत लेउ। केहूँ देखी त का कही। अइसहीं ऊ छिप-छिपा के बेंचिके पइसा ले अइले। जवन पासे रहे, ओकरा में मेराके घरे भेज दिहले। अब रउँए बताईं कि के करता परिवार खातिर अतना ? अतना बदनाम भइलो पर अभियो करे खातिर हमेशा तेयार रहेले।\nका ना कइले ? छोटकुओ के बाहर रखले चार-पाँच साल। रहे से लेके खाए-पीए तक के सभ खरचा दिहले। तबो ऊ खिझले रहसु। बिना कुछ बड़कू के बतवले घरे आ के बइठ गइले। ना कवनो फोन ना कवनो बात-बिचार। बिना केहूँ के रहले बहुत दिन भाड़ा दिआत रहल। ई लोग का कब सोचता आ कब का करी लोग, ई ईहे लोग जान सकता, दोसर केहूँ ना। आदर्श आ सिद्धांत के बात खूब करेला लोग बाकिर सभ दोसरे के सुनावे खातिर। अपना बेर कवनो सिद्धांत ना होला। ठीक बा, बड़ भाई-भउजाई खराब बा लोग, ऊ लोग केहूँ के नइखे पूछत बाकिर तू लोग त सही बाड़ऽ। चार दिन खातिर ऊ लोग आवता त बढ़िया से आदर-भाव करित लोग ईहे सोच के कि चार-पांच दिन में चलिए जाई लोग। बाकिर काहें के ? बड़ भाई-भउजाई खातिर उनुका लोग के मन मे इज्जत आ आदर नइखे। कई बेर त बड़कू आइल बाड़े दुआर पर बाकिर दूनो भाई घरही में रहे लोग आ सुनके बहरी ना निकलल लोग। ई ना कि अतना दिन पर भइया आइल बाड़े त खुशी से दउरि के जाईं आ भाई से मिलीं। एक जाना हेने गइले, एक जाना होने। लइका-फइका अइले सन। बाद में अइला पर बड़कुए बातचीत शुरू करिहें। अब बताईं, ई कुल्हि आदमी जब आदर्श झारी त लोग हसँबे नु करिहें। हँ, ऊहे बिश्वास करी जे एह लोगन के अतना करीब से नइखे जानत।\nऊ लोग जब एहिजा ना रहे त तू लोग अपना मन से कहीं जात-आवत रहेल बाकिर बड़कू के रहलो पर पूरा परिवार नइहर चलि गइल। ओ घरी ना पूछल लोग कि तहरो जाएके बा भा तू जइब चाहे का नेवता जाई। ओ घरी बड़ भाई ना रहिहें। बाकिर जब बड़कू कहिहें कि हमरा छुट्टी नइखे, फलाना जगे तू लोग चल जइह त ओहिजा ना जाई लोग। अरे हितई सभकर एके नु बा ?\nए भउजी, आ मझिलो भउजी कुछ ना कहसु ?\nऊहे नीमन रहिती त का दुख रहल हा। ऊ त आजु तक कबो बुझबे ना कइली कि हमरा जेठ आ जेठानियो बा लोग। उनुका पर कबो रोक-टोक ना रहे। जब मन करी, नइहर चल जइहें, बजार-हाट कहीं चल जइहें। सभ रोक-टोक बड़किये भउजी खातिर बा। बेमारो माई-बाप के देखे चल गइली त काहें चल गइली। एहिजा नइखी आवत, ओहिजा चल गइली, जबकि चाचा जी का मरला का बादो जब तक चाचीजी जीयत रहली एहिजा आइए के ऊ अपना गाँवे जइहें, ऊहो चाचीजी से पूछिए के। उहाँके कहले पर जइहें। एक बेर मझिलू अचानके खूब बेमार हो गइले। बड़कू किहाँ खबर गइल। एके हफ्ता बाद उनकर सपरिवार गाँव आवे के टिकट कइल गइल रहे, बाकिर बेमारी के खबर सुनते बिना रिजर्वेशने के बइठिके अइले। आवते डाक्टर के देखवला से लेके दवा दारू तक सभ कइले। ओही में चाचियो जी बेमार हो गइली। सभके डाक्टर के देखा-सुना के ठीक क के चले के तैयार भइलन। ए बबुनी ईहो ना कइल लोग कि चार गो रोटियो बनाके दे दी राही में खाए खातिर। मझिलो भउजी के तनी सोचे के ना चाहीं कि जे आदमी हमरा मरद के बेमारी सुनके बिना रिजर्वेशने के आइल आ सभ खर्चा कइल, ओकरा खातिर हम अतनो नइखीं कर सकत कि रस्ता के खाना दे दीं। बड़कू राही में कुछ कीन के खा लिहले आ डेरा में पहुचँत-पहुचँत उनकर तबीयत बिगड़ि गइल। अतना ना दस्त शुरू हो गइल कि मत पूछीं। उनुका के पकड़िके उठावे-बइठावे के परे लागल। जेकरा अतना उल्टी-पैखाना होई, ऊ बिछावन से ऊठे लायक रही ? घरहीं डाक्टर के बोला के सूई-दवाई भइल। केहू ना कहे कि अइसन हालत में अतना दूर लेके जा लोग। बाकिर बड़कू कहले कि ना, गाँवे त जाहीं के परी काहेंकि माई से कहिके आइल बानी कि सभके लेके आवतनी। ऊ रास्ता ताकत होई। घरहूँ सभ जानत रहे आ ऊहो लोग कहल कि देखिह, तबीयत देखिए के चलिह। आ ओही टिकट पर ऊ लोग चल दिहल। अतना असानी से टिकटो त ना मिली। ओही हालत में ऊ लोग चल दिहल। अगिला दिन जब गाँवे पहुँचल लोग त ओकरा ठीक एक घंटा पहिले मझिलो अपना भाई के बोलाके नइहर चल गइली। इचिको ना सोचली कि अइसना हालत में ऊ लोग आवता त हमरा एहिजा रहे के चाहीं। तनिको लाज ना लागल कि हमरा अइसन कइला से केहूँ का सोची कि अइसना हालत में हम जातनी।\nठीक बा, उनुका माया नइखे बाकिर तू लोग त आपन भाई हव लोग, तहन लोग के ना सोचेके चाहीं कि ई कतना गलत हो रहल बा। केहू ए प कुछ ना बोलल, अउरू ना एह बात के कवनो दुख कि हमार भाई अतना कष्ट में आ गइल बा आ हमनीका कतना गलत कइलीं हा जा उनका के नइहर भेजिके। ई काम जो बड़की भउजी कइले रहिती त घर में का से का हो जाइत। जिनिगी भर सुनाइत लोग। बाकिर मझिलो भउजी के केहूँ कुछो ना कही। दस दिन का बाद जसहीं बड़की भउजी अपना गाँवे गइली कि ओही दिन साझी खान आ गइली। उनुका रहला प ना अइली। जानतानी, बड़ी कहानी बा इनको। कुल्ही कहला पर एगो किताबिए लिखा जाई।\nबात करत-करत साँझि हो गइल। “ए बबुनी बइठ, तनी दीया-बाती बारिके आवतनी।” ओकरा बादो ओही कुल प चर्चा होत रहि गइल। रात के खाना-पीना भइल, ओकरा बाद सूतल लोग। भोरे उठहीं में देर हो गइल। अभी कमली सुतले रहे कि ऊ चाय बनाके ले अइली।\nए बबुनी, ऊठीं, चाह ले आइल बानी। सेरा जाई, आँखि-मुँह धोईं, चाह पियल जाव। काहें बबुनी, राती खानी ठीक से नीनि ना भइल हा का ?\nना ए भउजी, बड़ी देर का बाद नीनि लागलि हा। बड़का भइया आ बड़की भउजिए का बारे में सोचत रह गइलीं। आजु का जमाना में अइसनो भाई-भउजाई बा, जे अतना निभावता।\nहँ ए बबुनी, राति हमरो देरे से आँखि लागलि। हालाकि तहरा से बतिअवला का बाद हमरो मन हल्का हो गइल। ई बात हम केहूँ से आजु ले कहले ना रहलीं हा। हमरो नीनि देरिए से टूटलि हा। ऊ त बड़की बुचिया उठिके झाडू-पोंछा कइके तरकारी बनाके आ आटा सानिके ध देले बिया। कमली के नजर जब घड़ी पर परल त चउँकि गइलि- एगारह बजि गइल। बड़ा देर ले सुतल रहि गइलीं हा। लागता कि दुआर पर केहूँ बोलता। कमली उठिके चलि गइलि देखे कि के ह। ओने से आइल त ओकरा हाथ में एगो लिफाफा रहे।\nए बबुनी के रहल हा ? डाँक बाबू रहले हा। कहँवा के चिठ्ठी ह ? ए भउजी, तहरे नाव से आइल बा, रजिस्ट्री हटे। खोल के देख ना केकर ह। कमली खोलके देखे लागलि। ए भउजी, ई त बड़की भउजी के ह। आँय, बड़की भउजी के ! का ह हो ? खोल ना। कमली लिफाफा खोलिके देखे लागलि। ई त तहरे नाम के चिठ्ठी बा। पढ़ ना, का लिखल बा। कमली पढ़े लागलि-\n“प्रणाम। रउआँके का कहिके संबोधित करीं, हमरा नइखे बुझात। के बड़ बा, के छोट, हमरा नइखे मालूम। बड़ी दिन हो गइल रउआँसे भेंट भइल। हम जानतनी कि रउआँ हमार डायरी पढ़त रहलीं हा। हम देख लेले रहीं पढ़त। बाकिर हम कबो बतवलीं ना कि हम जानतानी। जान-बूझि के चुप रहलीं, काहेंसे कि जवन हम केहूँ से ना कहलीं, ऊ रउआँ पढ़िके जान गइलीं। हमरो मन हल्का भइल कि केहूँ त बा, जेकरा ले हमार दर्द साझा भइल। अब त रउआँ से हमरा घर के कवनो बात छिपल नइखे। रउआँ त मालूमे बा कि घरे जब मन करी फोन उठाई लोग, ना मन करी त ना उठाई लोग। अइसनो हो जाला कि महीनो फोन ना उठाई लोग। राउर बड़कू हाल-चाल खातिर बेचैन हो जाले त दोसरा किहाँ फोन कइके पूछेले कि हमरा घरे सभ ठीक बा नू ? का करसु, मन ना मानेला। हम जल्दबाजी में चलि अइलीं, रउआँ से मिलहूँ के संजोग ना भइल। एकरो अभास बा हमरा कि रउआँ एह बात के तकलीफ जरूर होई कि हम पूरा डायरी ना पढ़ पवलीं। एहीसे डायरी के कुछ पन्ना जवन रउआँ ना पढ़ पवलीं, चिठ्ठी का सङे भेजतानी। अब तबीयतो ठीक नइखे रहत। का पता, फेरु भेंट होई कि ना। राउर कहानी अधूरा त ना रही। जो फेरु कबो भेंट हो गइल त डायरी के नाया पन्ना हम खुदे दे देबि पढ़े के। बाकिर सभ ऊपरवाला के महिमा। काल्हु का होई, के जानता। ईश्वर करसु रउआँ सभ असहीं बनल रहीं जा। उमेदि ना छोड़ेके चाहीं, बाकिर त होइहें सोइ जो राम रचि राखा।”\nकमली आ भउजी दूनो जानी सन्न रहि गइल लोग। ननद-भउजाई दूनो का आँखि से लोर थमे के नाँव ना लेत रहे। केहूँ का पासे जइसे कवनो शब्दे ना रहि गइल रहे बोले के। बस दूनो एक दोसरा के खाली मुँह ताकत रहे।\nनाम: सीमा मिश्र


'कमंडल बनाम मण्डल' के राजनीति\nपछिला एक साल के राजनीतिक घटनाक्रम त कम बतावता कि आज के राजनीति फेर ओ दौर में पहुँच गईल बिया जहां से धर्म अवुरी जाति आधारित राजनीति के शुरुआत भईल रहे।\nलोकसभा चुनाव में नरेंद्र मोदी के अगुवाई में भारतीय जनता पार्टी के मिलल अपार सफलता देश के राजनीति में अल्पसंख्यक समुदाय के महत्व पहिले के मुक़ाबला बहुत कम क देलस!\nपछिला एक साल के राजनीतिक घटनाक्रम त कम से कम इहे बतावता। आज के राजनीति फेर ओ दौर में पहुँच गईल बिया जहां से धर्म अवुरी जाति आधारित राजनीति के शुरुआत भईल रहे।\nवीपी सिंह सरकार जब मण्डल कमिशन के सिफ़ारिश लागू करत रहे त ओकरा जवाब में लालकृष्ण आडवाणी के अगुवाई में भारतीय जनता पार्टी कमंडल के राजनीति शुरू कईले रहे। तब 'मण्डल बनाम कमंडल' के राजनीति रहे आज 'कमंडल बनाम मण्डल' के राजनीति देखाई देता।\nअभी तक क्षेत्रीय दल के एकाधिकार मानल जाए वाला दलित वोटबैंक अचानक देश के प्रमुख राजनीति दल के चहेता बन गईल। आज सभ दल ए वर्ग के वोटबैंक प कब्जा करे के पुरजोर कोशिश करता। हालांकि ए मामला में क्षेत्रीय दल अभियो ए प्रमुख दल से आगे बाड़े।\nराजनीति के ए रूप के पहिला साफ झलक पछिला साल बिहार चुनाव से पहिले उत्तर प्रदेश के दादरी में भईल एगो घटना के समय मिलल। जहां भाजपा के कुछ नेता ए मौका के हिन्दुत्व से जोड़े के कोशिश कईले उहें कांग्रेस ए मामला में चुप रहत एकरा के असहनशीलता के विषय से जोड़लस।\nकांग्रेस के पुरनकी राजनीति के मुताबिक इ मामला अल्पसंख्यक समुदाय से जुड़ल रहे, लेकिन नयकी राजनीति में इ 'असहनशीलता' के मुद्दा रहे। जहां उ एकरा के बढ़त धार्मिक उन्माद से जोड़त, कामयाबी से देश में बढ़त असहनशीलता के उदाहरण के रूप में पेश कईलस।\nलेकिन, ध्यान रखलस कि मामला अल्पसंख्यक समुदाय के मत बने पावे। एकरा खाती उ कलबर्गी समेत कुछ अवुरी घटना के ए घटना से जोड़लस अवुरी एकरा के एगो विचारधारा विशेष के खिलाफ बना देलस।\nअल्पसंख्यक शब्द के राजनीति से बहरी जाए के दूसरा बड़ उदाहरण दिल्ली से सटल फ़रीदाबाद में एगो दलित परिवार के कुछ सदस्य के कथित तौर प जरला/जरावला के घटना में देखाई देलस।\nदादरी के घटना प चुप्पी साधेवाला राहुल गांधी ए मौका प केंद्र सरकार, राज्य सरकार अवुरी भारतीय जनता पार्टी प जमके बरसले।\nतीसरा उदाहरण अभी भी जारी बा। हैदराबाद केन्द्रीय विश्वविद्यालय के छात्र रोहित वेमुला के मौत के मामला में राहुल गांधी सांकेतिक भूख हड़ताल कईले। ए तीनों घटना में कांग्रेस के आवाज़ के अनजाने में, चाहे जानबूझ के भाजपा के सहयोगी दल तक समर्थन कईले।\nराजद, जदयू, सपा, बसपा समेत बहुत दल के राजनीति त पहिलही से पिछड़ा अवुरी दलित प टिकल बिया, एहसे जब कांग्रेस एकरा में कूदल त भाजपा में खलबली मचल तय रहे।\nलेकिन, भाजपा के सोझा सबसे बड़ मुश्किल ओकरा विचारधारा के चलते पैदा होता। अल्पसंख्यक त कबहूँ एकर मतदाता नईखन रहल, लेकिन ओकर कट्टर समर्थक वर्ग में दलित के मुक़ाबले स्वर्ण के संख्या जादा बा। ए स्थिति में पार्टी जदी कतहू से दलित-पिछड़ा के ओर झुकत देखाई दिही त ओ लोग के नाराज़ हो जाए के खतरा बा।\nबिहार चुनाव में एकर नतीजा साफ देखाई देलस। विरोधी दल आरक्षण के मुद्दा उठवले, त मोदी अवुरी समुच भाजपा बचाव में उतरल। मोदी इहाँ तक कह देले कि उ आरक्षण के कायम राखे खाती जान दे दीहे। लेकिन, मोदी के इ बयान भाजपा के मतदाता के निराश कईलस अवुरी उहाँ-उहाँ पार्टी के हार कबूल करे के परल, जहां उ पछिला 25 साल में ना हारल रहे।\nएही सभके देखत अब भाजपा के कोशिश बा कि उहो अल्पसंख्यक विरोध के छोड़त, फिलहाल कांग्रेस के नाया-नाया पैदा भईल दलित प्रेम से मुक़ाबला करे। एकर कोशिश तक देखाई देता, लेकिन ए कोशिश में सबसे बड़ परेशानी बा कि – कहीं उ दलित विरोधी मत बन जाए!\nएह सभके बीच बहस के केंद्र अल्पसंख्यक प्रेम भा विरोध नईखे रह गईल, अब केंद्र में बाड़े दलित अवुरी दलित प्रेम। अब कोशिश बा कि एक दल दूसरा दल के दलित विरोधी साबित क देवे। कोशिश बा कि दोसरा दल के मुक़ाबले अपना के दलित के जादा हित साबित क देवे।\nFirst Update: 07 February, 2016 04:38 PM


माँगि आ कोखि – Anjoria\n‘अकाट गरीबी में जाँगर फटकत जनम बिता देबू कि तनिएसा मन बदलि के अमीर हो जइबू? सोचि समुझि ल, अपने मालिक से बतिया लऽ, हमके बिहने बता दीहऽ।’\nकहि के मौसी चलि गइली। कुसुम लगली अपने मन में बाति के मथे। मौसी कहतियॉ कि आन के बेटा अपनी कोखि से जनमावे खातिर हमरा आन मरद की साथे सूते के नाहीं परी। अस्पताल में जाके सूति जाए के परी। ओइजा डाक्टर हमरी कोखि में ओह मरद के बीज रोपि दीहें। नव महिन्ना तक हमरे खइले पियले के सब खरच-बरच उहे लोग उठाई । कवनो बेमारी होई त ओकर दवइयो उहे लोग कराई। सब जतन कइले कि बाद जब लइका जनमि जाई तब ओके उ लोग ले जाई जवने लोग से हमहन से कवनो चिन्हापरची नइखे। मौसी ईहो कहि रहलि बा कि लइका जनमवले के जवन पीरा बत्था होला, उहो हमरा नाहीं होखे पाई। डॉक्टर लोग पेट खोलि के लइका निकारि लीहें। एक अठवारा में हमार घाव सूखि जाई आ हम अपने घरे लवटि के मउज से रहे लगबि। चारि लाख रूपया हमहन के पहिलहीं मिलि जाई आ बकियवा चार लाख अस्पताल से निकलते मिलि जाई। जवन जिनगी आठ सैकड़ा के मोहाल बा ओके आठ लाख मिलि जाई त सब दुख दलिद्दर भागि जाई। कुसुम दिन भरि ईहे कुलि सोचत, समुझत, गुनत मथत, मनही मन लजात\nसकुचात, गुदुरावन उठले पर मुस्कियात बिता दिहली।\nबुझइबेनहीं कइल कि कब सॉंझि भइल कब अन्हार भइल आ कब शहर से हारल थकल दरसन आके उनके सोझा खाड़ हो गइले। उनकर चेहरा बतावत रहल कि एहू बेर उनके नोकरी नहीं मिलल। जल्दी से पानी ले आके उनके थम्हवली। दरसन मुँह हाथ धोवलें, तबले एक गिलास रस घोरि के ले अइली। रस पी के बइठले तब बिस्कुट आ चाय लेके आ गइली। दरसन पुछलें-बिस्कुट कहाँ किनलू हऽ। कुसुम मुसुकी मारिके बतवली कि मौसी आइल रहलि हऽ। उहे ले आइलि।\nचाय पियत दरसन अचके चिहा गइलें। पुछलें-‘तहार लिलार त एइसन चमकि रहल बा जइसे मौसी कवनो गाड़ल धन लेआके तहके सँउपि गइली हऽ।\nकुसुम लजा गइली। सोचिए ना पावें कि कइसे बताई? मूड़ी गाड़ि के धरती निहारे लगली। चाय पीके फेरू पुछलें त धधा के उनके अँकवारी में भरि के कसि लिहली। दरसन के दिनभर के थकान आ निराशा कम\nहोखे लागल। जब कुछ देर बाद बाँहि के कसावट ढील कइके कुसुम के मुँह दूनू हथेली में भरि के आँखि के सोझा कइलें त एक बेर फेरू चिहा गइले। उनकर दूनू ऑंखि से लोर बहत रहल। कुछु देरले पोल्हवले,\nसुहुरवलें, तब जाके कुसुम के लेकार फूटल आ कवनो लेखा लजात लजात मौसी के कहल कुल्हि बात बता दिहली।\nसुनि के दरसन त काठ हो गइलें। कुसुम उनके मुँह देखि के अदकि गइली। लगली समुझावे कि काहें जीव थोर करत बानी? कवनो सचहूँ हम मौसी के बाति माने के कहले बानीं? आरे, हमन के जइसे बानीं, ओइसे रहि के जूझते बानी जा। राउर पढ़ल लिखल बेकार नाहीं जाई। कहियो न कहियो काम-काज भेंटइबे करी।’\nदरसन कुछ बोललें नाहीं। उठि के टहरे लगलें। कुसुम कुछ देर उनके टहरत देखत रहली। उठि के रसोई बनावे लगली। रसोई का बनइती, आलू के चोखा आ रोटी बनाके ले अइली।\nदरसन कहलें- अपनो ले आवऽ साथे खाइल जाव।\nसाथे खाए के बात दरसन तब कहेलें, जब ढेर पियार उमड़ेला। अपनों थरिया परोसि के ले अइली। खात-पियत मन कुछ बदले लागल। दरसन कहलें – ऊ कवन मरद हऽ?\nकुसुम कहली – मौसी कहत रहली हऽ कि मेहरारू सथवें आइल बाडें स। होटल में ठहरल बा लोग। मौसा ओही होटल में काम करेले। अँगरेज लोग आस्ट्रेलिया से आइल बा। मेहरारू के कोखि लइका जनमावे लायक नइखे। ओमें कवनो खामी बा। उ लोग मउसा से पूछल कि कवनो एइसन जवान लइकी बतावें जेकर बियाह भइल होखे। मरद मेहरी राजी हो जइहे त आठ लाख रूपया देई लोग। चारि लाख पहिले चारि लाख बादि में। मौसा घरे आके मउसी से बतवलें। मौसी कहले रहुवे कि उ सोचलसि कि आपन कुसुमिए काहें न तेयार हो जा? ईहे सोचि के आइल रहुवे। बाकिर बिहने आई तऽ हम बता देबि कि हम तेयार नइखीं।\nराति दूनू परानी कि ऑखिए में बीतल। पछिले पहर उघाँई लगलि त कुछु अबेर के उठले पर दूनू जने एक दुसरे के सोझे नाहीं ताकत रहलें। कुसुम चाय पियत समय पुछली कि आजु कहीं जाए के होखे त सबेरवें रसोई बना दीं।\nदरसन कहलें-नाहीं, आजु घरहीं रहे के बा।\nकुसुम अपने मन के समुझावे लगली कि लालच पाप के बाप कहाला। हमरा एह राहि पर जाए के नइखे। दरसन आपन कागद पत्तर उलटत-पलटत रहलें।\nतिजहरिया मौसी के अवाई भइल। आहट पाके कुसुम केवाड़ी खोले चलली त दरसन कहले – सोझे इनकार जानि करिहऽ। तनि हमहूँ मौसी से बतिआइबि।\nकुसुम केवाड़ी खोलि के मौसी के बोलवली. भित्तर ढुकत मौसी उनकी ऑखि में ताकि के जानल चहली कि का भइल। कुसुम महँटिया दिहली आ उनके चाय पानी के फिकिर में परली। दरसन मौसी के पैलग्गी\nक के उनकी लगहीं बईठि गइलें। कहले – ‘तनि हमहूँ के बताईं का माजरा बा।’\nमौसी सब हाल छितिरा-छितिरा के बता दिहली। अपनी ओर से ईहो कहि दिहली कि कुसुम हमरी लग्गे रहिहें। गॉव जवार कसबा में केहू का कुछ पता नाही चली। अस्ट्रेलिया से आइल साहेब-मेम आपन लइका लेके हवाई जहाज से फुर्र हो जइहें। तहन पॉच इहां चैन के बंसी बजइहऽ।\nजाए के तेयार भइली मौसी त दरसन कहलें – ‘ठीक बा। कुसुम के हम समुझाइबि। ई राउर बात मनिहें।\nमौसी अपनी कुसुमी के सुबुद्धि के कामना करत बिदा भइली।\nसब कुछ ओही लेखा भइल, जइसन होखे के चाहीं। समय पर आपरेशन भइल। लइका आस्ट्रेलिया गइल। कुसुम अगोरत रहली कि घाव सूखि जाव त कुछु दिन बिता के घरे लवटें। एक्के गो तकलीफ रहे कि उनकी\nछाती में दूध उतरे लागल रहे। मौसी से कहली। मौसी डाक्टर से पुछली। डाक्टर कहले कि अबहिन गारि के निकालि दीहल करें। चार दिन बादि हम दवाई देबि त दूध उतरल बन्द हो जाई। दरसन आपन नवका\nरोजगार जमावे के जोगाड़ में जुटि गइल रहलें। अपने घर के एह लेखा बनवावे लगलें कि सामने चारि ठे दोकानि निकलि जाँ सँ आ केराया पर उठा दीहल जाव। एह नव दस महिन्ना में उनकर बढ़ंती देखि के लोग\nचिहाए लागल त सब के जबाब मिले कि सरकार पढ़ल लिखल जवानन के पुरहर लोन दे रहल बा। कुछ घर घुमनी ईहो चरचा चलावें कि कुसुम कहॉं परा गइली? दरसन बता दें कि शहर में मौसी किहाँ रहि के कंपूटर\nसिखि रहल बाड़ी। साल भरि के ट्रेनिंग लिहले कि बाद एइजा आके लइकिन के कंपूटर सिखइहें। औरो बहुत तरह के काम काज पढवइया लइकिन के सिखवे के पलान बनि रहल बा। दरसन के एह परचार से लइकी एतना खुश रहे लगलिन सऽ कि घरघुमनी लोग के मुँहवे बन्हा गइल।\nतिसरका दिने डॉक्टर के गाड़ी मौसी के कुवाटर पर हाजिर भइल। तुरंते मौसी के बोलावा रहल। मौसी गइली त डॉक्टर साहेब कि समने आस्ट्रेलिया वाला साहेब मेम साहेब खिरखिनी एइसन लइका के चुपवले में\nजुटल रहले। डॉक्टर साहब मौसी से बतवले कि लइका बाहर के कवनो दुध पियते नइखे। रातिदिन रिरियात रहता। रोवलहू के टूब नइखे। ओइजा के डाक्टर लोग के कहाव रहे कि महतारिए के दूध पची। साहेब मौसी के हाथ में दू लाख रूपया के गड्डी थमाके हाथ जोरि लिहलें। उनकी ओर से डाक्टर साहब मौसी के बतवलें कि कुसुम एह लइका के आपन दूध पियावें तब्बे एकर जान बची। मौसी कि सथवें लइकवा के लिहले मेमवो आ गइलि। कुसुम के छाती मुँहें में लिहले के बाद लइकवा चुपा गइल। एहर कुसुम के ऑंखि से लोर बहे लागल अउर लइकवा के महतारियो सुसुके लगलि। मौसियो मोहा गइली।\nकुछुए देर बाद लइकवा पीके अघा गइल आ गहिर नींद में पहुंचि गइल। मेम ओके उठा के अपनी छाती से लगावल चहली। जइसे जरत लुत्ती से छुवा गइल होखे ओह लेख लइका चिचियाए लागल। मौसी ओके\nलेके आके फेरू कुसुम की कोरा में दे दिहली। तुरंते लइका उॅघा गइल। पहिले साहेब मेम साहेब सोचले रहले कि दूध पियले की बाद लइका अपने होटल में राखी लोग, बाकि कुसुम के छोड़िके लइका रहबे नाहीं\nकरे। डाक्टर सब हालि जनलें त कहलें – ‘छव महीना लइका महतारी के दूध पर पालींजा त जिनगी भरि कई तरह के रोग बियाधि से बचल रहि सकेला। साहेब के धन दौलत के कमी रहल नाहीं। होटल में रहि के\nलइका पोसवावल ओह लोग खातिर तनिको गढ़ू ना रहे। मौसी फेरू कुसुम के समुझवली कि रतियो के लइकवा के अपनिए लगे रखलो पर अउर रूपया देबे के तेयारी बा। कुसुम अपनहूँ लइकवा के साथे रहले\nमें अजबे तरह के सुख सवाद पावे लगली। उनके घाव भरि गइल। घूमे फिरे लगली। दरसन बीच बीच में अवते रहें। कुसुम से बता दिहलें कि उनके कंपूटर सिखले के बात सुनि के आई जानि के कि लवटि के\nलइकी कुल्हिनि के सिखइहें पढ़इहें सगरी बहुत खुश भइल बाड़ीसन। कुसुम कहली कि सचहूँ हम कंपूटर सीखि लेई त बहुते लाभ हो सकेला। एहर लइका के देखत रहले के साथ लिहले ओकर माईबाप लोग\nकुसुम कि लगहीं बनल रहे। पहिले दिन साहेब के देखिके कुसुम मौसी से कहली कि इनकी सामने हम लइका के दूध कइसे पिआई। तय भइल कि साहेब ओह कमरा में तब्बे आवे जब लइका दूध पी लिहले\nहोखे। साहेब अगिले दिन आपन कपड़ा के उठवले अइलें। जबले लइका दूध पियलसि, साहेब बइठका में अपने कंपूटर पर कुछ काम काज करत रहलें।\nमौसी पुछली – ए साहेब ई का हऽ?\nसाहेब कहलें – एके गोद में राखि के काम करे वाला कंपूटर कहले जाला।\nमौसी पुछली – एके कुसुम सीखि सकेले?\nसाहब कहलें – काहें नाही? सीखि सकेली।\nमौसी कुसुम से कहली। उ पुछली-के सिखाई?\nमौसी कहली – दरसन से कहब, उहे कवनो के लगा दीहें।\nअगला दिने साहेब ओइसने एगो कंपूटर कीनि के कुसुम खातिर लेले अइलें। मेम साहेब कुसुम के देके कहली कि उनही खातिर ई किनाइल ह। एसे सीखि लीहें। खोलि के दुचारि बात बतवली। तले साहेब कमरा में झंकलें आ देखलें कि बिछौना पर लइका अपना हाथगोड़ फेंकि फेंकि खेलि रहल बा। बगल में कुसुम मेम साहेब से कंपूटर सीखि रहल बाड़ी। मुसुकी मारत साहेब कबो एह लोग के कबो बेटा के निहारत रहले।\nडॉक्टर साहेब कुसुम के आ लइकावा के बोलवा के जॉच कइलें। दूनू जने के वजन लियाइल। कुसुम के खाना खोराक के लमहर लिस्ट बना के कहले कि जबले लइका दूध पियत रही तबले तहार खना पीना एह हिसाब से चली। कुसुम हाथ बढ़वली तबले मेम साहेब अपने हाथ में ले लिहली। सॉझ से पहिले सब समान लदले फनले एगो आदिमी आ गइल। पाछे पाछे साहेब-मेम। मौसी के समुझावल लोग कि अब से कुसुम के खाना-पीना एह लेखा चली। नवका समान बनवले में साहेब-मेम मदद करे लगलें। मौसी कहली – आज आपोलोग एही जा खाना खाई। बिना कवनो ना नुकुर के मानि लिहल लोग। मौसी, साहेब, मेम, कुसुम सब एक्के साथे खाइल। मौसी वाली तरकारी एक चम्मच लेके मेम चिखली आ लगली सीसी करे। मुँह लाल हो गइल। ऑखि नाक से पानी गिरे लागल। मुँह नाक धोवली, तब्बो सिसियाते रहली। मौसी सेब काटि के दिहली। धीरे धीरे चुभुलावे लगली। साहेब त रोटी पर मक्खन लगा के उसिनल आलू खा लिहलें।\nदरसन अइलें। देखते कुसुम चिहा के कहली – आपके चेहरा काहे सुखि गइल? खात पियत नइखीं का?\nकहलें- ‘खात पियत बानी, बाकि तहरे हाथ के खइले में जवन लज्जत मिलेला, ऊ त ना नू मिली।\nकुसुम बना के हलुवा खियवली। खाना खोराक के नया हाल चाल बतवली। आपन कपड़ा देखवली। कुछ खटर पटर कइली आ बतवली कि मेम साहब रोज सिखा रहल बाड़ी। खा पी के लवटे लगलें, तले लइका के रोवाई सुनि के कुसुम ओहर लपकली। ओके गोदी में उठा के छाती ओकरे मुँह में धरवली आ ओही जा से बोलली – तनी लइकवा के देखाईं का?\nदरसन कहले-‘नाही हो। हम का करब ओके देखि के? आ कहते बहरा निकड़ि गइलें।\nकुसुम उनके मन के भाव समुझे लगली। लइकवा के चेहरा मोहरा लाल भभूका फरियाए लागल। ओकर ऑखि निलछहूँ लागे आ भउँहवा ललछौंह। सोचली, ठीके भइल दरसन एके नाही देखलें। उनके कलेस होइत।\nएक दिन मेम साहेब कहली कि सॉझ के खाना सब लोग ओह लोगन के होटल में खाई। मौसा अइलें त सबलोग होटल से आइल बडकी गाड़ी में बईठि के होटल पहुँचल। साहेब के कमरा में कुछ देर बइठले कि बाद बड़का हाल में चले के भइल। कुसुम कहली – ‘हम लइका छोड़ि के नाहीं जाईबि। ओके कोरा में लिहले गइली। सैकड़न लोग बइठल रहे। कवनो मेज की लगे चारि जने, कवनो की लगे छव जने, कवनो बड़हन रहल त दस बारह जने। रोशनी एतना कम रहल कि कुछ सुझते नहीं रहे। खूब धीरे धीरे बड़ा रसगर कवनो बाजा बाजत रहल। मेज का लगे पहुंचि के बइठले पर लउकल कि हर मेज पर बीच बीच में मोमबत्ती जरावल बा। ओकरे चारू ओर ललटेन के सीसी लागल बा। बइठते में पर पलेट पर पलेट सजाए लागल। खाए पीए के समान ले आके उर्दी पहिरले बैरा लोग राखत रहल। कुसुम गोदी में लइका लिहले चुपचाप बइठल रहली। मौसी कहली – कुछ खा बेटी।\nकुसुम कहली – मौसी हमके कमरवे में पहुंचा द। बाबू के लेटा के ओही जा खा पी लेबि।\nसाहेब सुनले त उहो एह लोगन के सम्हारत सहेजत अपने कमरा में अइले। पाछे पाछे बैरा खाना पानी ले अइलें। साहेब कहलें कि कुसुम एइजा खालें, मौसी हाल में चलें।\nकुसुमो कहली – मौसी तें चलि जो। हमरा कौनो दिक्कत नाहीं होखी।\nमौसी साहेब की साथे चलि गइली। कुसुम बिछौना पर लेटि के लइका पियावे लगली। जब हिक भरि दूध पी के लइका उँघा गइल त उठि के कुछ खाए लगली। दस मिनट बाद एगो ठकठक सुनि के केवाड़ी खोले उठली। खोलली त देखली कि साहेब साथे बडहन बडहन पलेट लिहले बैरा खाड़ रहल। पाछे हटली। बैरा मेज पर समान सजावे लागल त कुसुम ओसे कहली – ई सब उठा ले जा। एतना के खाई।\nसाहेब अपने हाथ से कुछ समान चम्मच से एगो पलेट में राखे लगलें। बैरा से बाकी सब समान ले जाए के कहलें। कुसुम खड़ा रहली। अगोरत रहली कि साहेब निकड़ें त बइठें। साहेब दूनू हाथे से कुसुम के कान्हें पर से घेरि के कुर्सी पर बइठा दिहलें आ कहले – ‘खाइए।’\nकुसुम फेरू उठि गइली आ कहली – ‘आप जाइए यहाँ से । मैं खा लूंगी। लपकि के केवाड़ी खोलि के कड़ी नजर से ताकि के कहली – ‘जाइए। ’\nसाहेब चुपचाप निकड़ि गइलें। केवाड़ी बंद क के बइठली आ लगली सोचे कि एह लेखा हमके पकड़ि के जवने तरे दबवलसि हऽ ओसे तऽ एकरे नेति में खाम सोझे लउकि रहल बा। खैर, आपन मन बस में रही त आन के नेति कुनेति से का बिगड़ी। कुछ खाई के लइका के बगल में सुति रहली। कुछ देर बाद उहे गाड़ी एह लोगन के घरे पहुंचा दिहली स।\nछव महीना में कुछुए दिन बाकी रहल। लइका बकइयां खींचे लागल। ओकरा खाड़ होखे खातिर एगो गोल गोल घूमे वाली गाड़ी आ गइलि। बिच्चे में खाड़ करा के ओकर हाथ किओर पकड़ा दिहल जाव। ओही\nके साथे लइका खड़ा होके डगरे लागे। कबो गाड़ी में चारू ओर लागल कपड़ा में लद्द दे बइठि जा। कबो खड़ा हो जा। अपनी ओर ताकत माई बाप के देखि के किलकारी मारि के हॅंसे लागे। साहेब मेम सब लोग दिन भर ओही के आगे पाछे लागल रहे। साहेब कौनो हरकत फेरू नाहीं कइलें।\nएक दिन का भइल कि घर से मौसी आ मेम कुछ देर खातिर बजारे चलि गइलीं। साहेब कंपूटर पर आपन काम करत रहलें। ओह लोगन के बाहर निकरते साहेब कुसुम की कमरा में आ गइलें। बेटा के कोरा उठा के चूमें लगलें। कुसुम से कहले – ‘यह किसका बाचा है?\nकुसुम कहली – आपका है।\nसाहेब कहलें – और इसका माँ कौन है?\nकुसुम कहली – मेम साहब।\nसाहेब कहलें – नहीं। तुम्हारा पेट से जनमा है। तुम माँ है। हमारे बेटे की माँ तुम है। तो तुम हमारा क्या हुआ?\nकुसुम बिना कुछ बोलले धड़ाम से केवाड़ी खोलि के बहरा निकड़ि गइली। ओही समे मौसी आ मेम आ गइलीं। कुसुम आंखी में आगी भरि के कहली – मौसी! हे साहेबवा के समुझा दे कि ई हमार कोखि किनले रहल। हमार माँगि हमरा सवाँग के हऽ। ओकरे ओर ताकी त एकर आँख फोर देबि।\nशीतल सुयश, राप्ती चौराहा,\nपो0 आरोग्य मंदिर,\nगोरखपुर – 273003\nPrevious Post: ‘हम’ पूजक भोजपुरियन के सेवा भाव\nNext Post: पागल लईकी के किरदार कइल चाहत बानी : रानी चटर्जी


बिहार आ यूपी मिला के तीन गो लोकसभा सीट आ बिहार विधानसभा के दू गो सीटन ला भोटिंग शुरू – टटका खबर\nबिहार आ यूपी मिला के तीन गो लोकसभा सीट आ बिहार विधानसभा के दू गो सीटन ला भोटिंग शुरू\nलखनऊ आ पटना, 11 मार्च (वार्ता) बिहार में लोकसभा के अररिया सीट आ विधानसभा के दू गो सीटन – जहानाबाद आ भभुआ – पर आ यूपी के – गोरखपुर आ फूलपुर – लोकसभा सीटन पर आजु करावल जा रहल भोटिंग सबेरे सात बजो से शुरू हो गइल बा.\nइलाहाबाद से खबर मिलत बा कि बूथ पर मतदातन के रूझान बहुते कम लउकत बा. शायदे कहीं लमहर कतार लउकत बा. हँ कतहीं से कवनो खराब खबर सुने के नइखे मिलल. मतदान शुरु होखत घरी एकाध जगहा से इलेक्ट्रानिक वोटिंग मशीन के गड़बड़ी देखे के मिलल जवना के समय रहते ठीक करा लीहल गइल. हँ भभुआ में ऊवीएम का खराबी का चलते देर ला मतदान शुरु ना हो पावल.\nफूलपुर से खबर बा कि एक बजे ले करीब 19.2 फीसदी भोट डालल गइल बा. गोरखपुर आ फूलपुर से 11 बजो ले करीब 15 फीसदी भोटिंग के खबर बा.\nसमाजवादी गोल (सपा) के अध्यक्ष अखिलेश यादव के कहना बा कि यूपी के गोरखपुर आ फूलपुर लोकसभा सीट के उपचुनाव में चउँकावे वाला परिणाम आवे जा रहल बा. त मुख्यमंत्री योगी आदित्यनाथ के कहना बा कि सपा बसपा गठजोड़ भाजपा के विजयरथ के ना रोक पाई.\nTags: अररिया, गोरखपुर, जहानाबाद, फऊलपुर, भभुआ\nभभुआ से भाजपा आ जहानाबाद से राजद जीतल


Holi has great significance in Bhojpuri region during this time romance is at its peak in people Bhojpuri Special: फगुनी सरसराहट में उठे करेजवा में हूक, बढ़े लागेला अजबे रोमांस – News18 Hindi\nBhojpuri Special: फगुनी सरसराहट में उठे करेजवा में हूक, बढ़े लागेला अजबे रोमांस\nहकीकत में फागुन के आवे में अबहीं भले कुछु दिन के देर बा, बाकिर पछुआ हवा धीरे-धीरे चले लागल बा. तीसी, सरसों, रहरि के फूल के सुगंध आ आम-लीची के मोंजरि के मातल गंध से सनल फगुनहट सरसराहट से भोजपुरिया समाज में बउरहटि के संकेत मिले लागल बा.\nLast Updated : February 19, 2021, 22:26 IST\nजइसे-जइसे फगुनाहट सरसराए लागेला, भोजपुरी माहौल में अजबे रोमांस बढ़े लागेला. चूंकि भोजपुरिया समाज प्रमुखत: खेती-किसानी वाला समाज रहल बा, एह वजह से इहां के लोगनि के रोजी-रोटी खातिर आपन गांव-गिरांव छोड़े के लंबा इतिहास रहल बा. रोजी-रोटी के चक्करघिन्नी में इहवां के लोग सैकड़ों साल से आपन जरि-सोरि छोड़े के मजबूर रहल बा. चूंकि अंगरेजी जमाना में बंगाल रोजी-रोजगार के बड़का केंद्र रहे, त लोगनि के पनाह ओहि जे ढेर मिलत रहे. एहि वजह से भोजपुरिया लोकरंग में जवन बिरह बा, ओह में कलकता आ बंगाल के ढेरे चर्चा बा…\nहकीकत में फागुन के आवे में अबहीं भले कुछु दिन के देर बा, बाकिर पछुआ हवा धीरे-धीरे चले लागल बा. तीसी, सरसों, रहरि के फूल के सुगंध आ आम-लीची के मोंजरि के मातल गंध से सनल फगुनहट सरसराहट से भोजपुरिया समाज में बउरहटि के संकेत मिले लागल बा. अइसे में चौराहा-चट्टी पर भोजपुरिया बिरहिन के दरद से भरल गानन के शुरूआत हो गइल बा. ओहि में से एगो गीत बा…\nलागल झुलनिया के धक्का\nबलम कलकत्ता निकलि गइले\nपिया-पिया कहि पीयर भइनी\nजइसे बिरिछ के पत्ता,\nबलम कलकत्ता निकलि गइले..\nएक तरफ फगुआ के इंतजार बढ़ि गइल बा. जेकर कोरोना काल में जइसे-तइसे जल्दीबाजी में बियाह भइल रहल हा, ऊ नवकि कनिया आपन सइंया के मन ही मने बाट जोहतारी. उनुकर ई दरद रोज दुपहरिया के अंगना में आवेवाली बड़की माई समझतारी. ऊ ओलवारे कनिया के एह चिंता के जतावतो बाड़ी. ई सुनि-सुनि के कनिया के अंदर मीठ-मीठ दरद उठता. उनुका ई चर्चा निमनो लागता. बाकिर लाजे-लिहाजे खुलि के बोलि नइखी पावत.\nकोरोना के चलते ननदी के कॉलेज जाए के नइखे परत. सबेरे चाह-पानी पी के ऊ महल्ला में निकले ले त एगारह-बारह बजे घरे लवटे ले. जब लवटे ले त भउजाई के जुबाने से चिंऊटी काटेले, मोका पाइ के भाई के नाम पर भउजाई के ओलवारे मजा लेले. अइसे में कनिया अगर ई सोचे लागे त बेजाइं ना कहाई. अइसन मोका पर नवकी बहुरिया के करेजा में जवन दरद उठेला, ओह के लोकरंग में कुछु अइसन शब्द मिलल बा…\nफागुन के आइल बहार हो बलमुआ,\nछोड़ि द नोकरिया घरे आव.\nघरहिं खिअइबो तोहे पूड़ी-मिठइया,\nबलमु घरे आव.\nऊपर से तोहके सेजिया सुताइब,\nहीक भरि जिअब लहालोट हो,\nबलमुआ छोड़ि द नोकरिया,\nछोड़ द नोकरिया घरे आव..\nइहे मोका ह, जब आम के मोजरि के बीच से अचानक चिहुकला नियर कोइलरि बोले लागेले. कोइलर के ई बोली जहां लइका-बच्चन खातिर ठिठोली के जरिया बनि जाले, उहां नवकी कनिया के करेजा में हूक के कारण बनि जाले. रहल-सहल कसरि निकालि देले टोला-पड़ोसा के ईया-दादी के ओलवार बोली, दुआरे से मजा लेत देवर के रसीली बानी आ ननदी के ठिठोली. अइसे में जिया ना जरी ता का होई. नवकी कनिया अगर कलकत्ता पर मने-मने खीसि ना निकलिहें त का करिहें. हालांकि कलकता वाली खीसि तब ठंढा जाई, जब पिया जी उहां से लवटिहें आ साड़ी, लिपिस्टिक, आलता आ पाउडर लेके अइहें. ओइसे त अब आलता के जमाना नइखे. बाकिर कुछु साल पहिले ले बंगाल के आलता के बहुते चालान रहे. जब सोहागिन लोग आपना एड़ी- गोड़ के किनारे आलाता लगइहें त ओकर चटख रंगे देखि के कई लोगन के करेजा जइसे बइठि जात रहे. बहरहाल अभी त कनिया के कोइलरि के बोलिए गोली नियर लागतिया…\nलागेला करेजवा में गोली हो,\nसुनि कोइलर के बोली…\nछलकि-छलकि जाला रस के गगरिया…\nचलल दुलुम भइले रहिया डगरिया…\nजहं-तहं करेला ठिठोली हो, नवछंटियन के टोली….\nभरि-भरि के मारे देवरा फिचुकारी…\nभींजि के लथपथ हो गइले साड़ी…\nमसकि गइल हमार चोली हो, कइसे खेलीं होली…\nझिरी-झिरी बहेला बेयार मधुआइल…\nकुफुरेला जीव मोर पियवा न आइल…\nदुअरा लगाइल केहू डोली हो, जइसे उड़नखटोली…\nकोइलरि की बोली से परेशान कनिया के टीस तबे कम होई, जब संइयां लवटि के अइहें.. तब ले कनिया मन ही मन सइयां के यादि कइके कबो हंसि के रहि जइहें त कबो दुखा जइहें. ओइसे अब कनिया के पाले मोबाइल फोन बा. एह फोन में थ्री जी भा फोर जी कनेक्शन बा. जब मोका लागी त वीडियो कॉल कइके बतिया लिहें आ शिकवा-शिकायत भरि दिहें. एह खातिर उनुका तनी एकांत चाहीं, नाहीं वीडियो काल पर आपाना घर के लइका के देखि के लोगे जियल मुसकिल कई दी. तब ले कनिया के पाले एके उपाय बा, बड़की दीदिया चाहे माई से वीडियो काल पर बतियावसु, साल भर के भइल भतीजा के मांह बनि के चलतु वीडियो पर देखसु. जब ले ई करिहें, तब ले सांझि त होइए जाई, फेरू आंगाना गुलजार हो जाई. देवर के बोली आ ननदि के ठिठोली शुरू हो जाई… (लेखक उमेश चतुर्वेदी वरिष्ठ पत्रकार हैं.)\nBhojpuri Bhojpuri News Holi 2021 Kolkata UP झारखंड भोजपुरी भोजपुरी न्यूज रांची वाराणसी


बप्पा के पंडाल में गूंजी मनोज तिवारी आ स्वरूप भालवनकर के गणेश आरती – Anjoria\nबप्पा के पंडाल में गूंजी मनोज तिवारी आ स्वरूप भालवनकर के गणेश आरती\nभोजपुरी फिलिमन के मेगा स्टार आ मशहूर गायक मनोज तिवारी “मृदुल” आ “हिचकी” फेम मराठी गायक स्वरूप भालवनकर अउर अवधूत गुप्ते के गणेश आरती अबकी का गणपति पण्डालन मे खूब सुने के मिली. ई पहिला बेर भइल जब भोजपुरी के कवनो गायक का साथे मराठी गायकन का आवाज में गणपति आरती तइयार कइल गइल.\nहिन्दी, भोजपुरी, मराठी अउर संस्कृत भाषा में तइयार एह गणेश आरती के संगीत खुद स्वरूप भालवनकर दिहले आ लिखली रोशनी भालवनकर. एह गणपति आरती में भगवान गणेश के पारम्परिक गणेश आरती बा जे सुने वालन के मोह लेत बिया. मनोज तिवारी छउकत बतवले कि जब उनुका के बतावल गइल कि एहो अइसन गणेश आरती गावे के बा जवन मुम्बई समेत पूरा महाराष्ट्र के गणपति पंडालन में गूंजी त उनुका बहुते खुशी भइल. स्वरूप भालवनकर एह गणेश आरती के गणपति बप्पा के भक्तन खातिर एगो उपहार बतवलन.\nClash of Manoj Tiger and Sanjeev Rajput\nभोजपुरी के एंग्री यंग मैन….


India-Pakistan agreed to restore peace in LOC know what will be effect Bhojpuri Bhojpuri Spl: भारत-पाकिस्तान में शांति बहाली के रजामंदी, त का अब दूनो देश में खत्म होई टेंशन?\nBhojpuri Spl: भारत-पाकिस्तान में शांति बहाली के रजामंदी, त का अब दूनो देश में खत्म होई टेंशन?\nमानल जा रहल बा कि ई समझौता में भारत क नेशनल सिक्योरिटी एडवाइज़र अजील डोभाल अहम भूमिका निभउले रहलन. सूत्रन के मुताबिक पाकिस्तान की ओर से राष्ट्रीय सुरक्षा डिवीज़न अउर रणनीतिक नीति संयोजन क स्पेशल असिस्टेंट मोहम्मद डब्ल्यू यूसुफ़ भारत के एनएसए डोभाल के सीधे संपर्क में रहलन.\nLast Updated: February 26, 2021, 3:38 PM IST\nभारत-पाकिस्तान सीमा पर पूरी तरह शांति बहाली कायम करे खातिर आखिरकार दूनों देसन के बीच अब रजामंदी हो गइल बा. एलओसी पर संघर्ष विराम के कुल शर्तन क सख्ती से पालन करे खातिर सहमति जतावल गइल बा. दूनों देशन के डीजीएमओ स्तर के अफसरन के बीच ए खातिर हॉटलाइन पर बात भइल. गुरुवार के भारत क रक्षामंत्रालय एकर जानकारी बकायदा बयान जारी क के देहलस, जेकरा मुताबिक 24-25 फरवरी से एलओसी पर दूनों तरफ से युद्धविराम क पूरी तरह से पालन किहल जाइ.\nमानल जा रहल बा कि ई समझौता में भारत क नेशनल सिक्योरिटी एडवाइज़र अजील डोभाल अहम भूमिका निभउले रहलन. सूत्रन के मुताबिक पाकिस्तान की ओर से राष्ट्रीय सुरक्षा डिवीज़न अउर रणनीतिक नीति संयोजन क स्पेशल असिस्टेंट मोहम्मद डब्ल्यू यूसुफ़ भारत के एनएसए डोभाल के सीधे संपर्क में रहलन. एकरा खातिर तीसरे देश में दूनों लोग आमने-सामने बइठ के बातचीत कइले रहलन. लेकिन इ मुलाकात बेहद गोपनीय रहल अउरी एकरा के बारे में भारत में केवल तीन-चार लोगन के जानकारी रहल, ओनमें गृह मंत्री अमित शाह, रक्षा मंत्री राजनाथ सिंह और विदेश मंत्री एस जयशंकर रहलन.\nमिलल जानकारी के मुताबिक भारतीय सेना क डीजीएमओ लेफ्टिनेंट जनरल परमजीत संघा अउर पाकिस्तानी डीजीएमओ मेंज़र जनरल नुमान जकरिया के बीच 22 फरवरी के हॉटलाइन पर बातचीत भयल रहल. ई बातचीत बिल्कुल सौहार्दपूर्ण वातावरण में स्पष्ट रूप से भयल, अउर एसओसी के साथ-साथ सबही इलाकन की स्थित क समीक्षा किहल गइल. हालांकि अइसन न हौ कि पहली बार दूनों देसन के बीच सहमति बनल बा. सन 2018 में अइसहीं एक समझौता पर बड़े अफ़सरन क दस्तखत भइल रहल, जेकरा मुताबित दूनों देश वादा कइले रहलन कि सन 2003 में भइल संघर्ष विराम समझौते क पालन करल जाई. सन 2003 में भइल समझौता में एलओसी पर फायरिंग और गोलाबारी करले क मनाही रहल. लेकिन दुर्भाग्यवश दूनों तरफ से सीज़फ़ायर क एतना उल्लंघन भइल कि हालात युद्ध जइसन हो गइल. भारत क लगातार आरोप हौ कि पाकिस्तान चाह ता कि गोलीबारी के आड में भारतीय सीमा में आतंकियन क घुसपैठ करावल जा सके. हालांकि भारत गोली चलावे क पहल कबहुं न करले हौ लेकिन जवाबी कार्रवाई में गोलाबारी करब मजबूरी हौ.\nदूनों सेना की तरफ़ से स्मॉल आर्म्स फ़ायरिंग से लेके मोर्टार, रॉकेट, तोप अउर एंटी टैंक गाइडेड मिसाइल तक इस्तेमाल हो चुकल बा. भारतीय सेना क आंकड़ा बतावता कि साल 2018 में पाकिस्तान की ओर से एलओसी पर 1629 बार युद्ध विराम क उल्लंघन भयल लेकिन साल 2019 में इ आंकड़ा बढ़ि के 3168 हो गइल. सन 2020 में त पाकिस्तान 4645 बार फायरिंग क के समझौता तोडलस. एतने ना, मौजूदा साल 2021 में यानि 1 जनवरी से ले के 25 फरवरी तक पाकिस्तान 590 बार सीज़फायर तोड़ले बा. जाहिर हौ कि बेवजह फ़ायरिंग से दूनों ओरी तमाम सैनिकन क जान जाएला अउर सीमावर्ती गांवन के निर्दोष लोगन के जानमाव क नुकलान होला. अगर समझौता पर कायदे से अमल होई त इ नुकसान से बचल जा सकेला. रक्षामंत्रालय के अनुसार दूनो सेना के डीजीएमओ स्तर के बातचीत में इ दोहराइल गइल बा कि कउनो कारनवश अगर बीच में गलतफहमी भइल, कउनों विवाद भइल, त ओकरा के मिल बइठ के फ़्लैग मीटिंग में या हॉट लाइन पर सुलझावल जाइ. जानकार मानेलां कि दूनों देसन के बीच में बेहतर संबंध बनावे खातिर अगले कुछ महीनन में जउन ठोस कदम उठावल जाई, ओकर ई बानगी भर हौ.\nराष्ट्रीय सुरक्षा योजनाकारन के मुताबिक पिछले एक महीना में कुछ बदलाव अइसन भइलन, जेकरा से संकेत मिला ता कि आपसी संबंध में सुधार के खबर जल्द देखे के मिली. पहिला संकेत2फरवरी के पाकिस्तान सेना प्रमुख बाजवा से मिलल, जेहमें ऊ इस्लामाबाद की प्रतिबद्धता अउर सब दिसावन में शांति खातिर हाथ बढ़ाने क बात कहले रहलन. जबकि बालाकोट हवाई हमले के बादे से बाजवा भारत के खिलाफ कड़ा तेवर अख्तियार कइले रहलन. एकरा3दिन दिन बादे दूसर संकेत इस्लामाबाद से5फरवरी के जारी बयान से मिलल, जउन पहिले के बयान से असमान्य रहल.5फरवरी के पाकिस्तान कश्मीर सॉलिडेरिटी के रूप में मनावेला. पिछले हफ्ता प्रधानमंत्री नरेन्द्र मोदी कोविड 19 महामारी पर सार्क बैठक बुलउले रहलन. ए बैठक में पाकिस्तान के स्वास्थ्य विभाग के स्पेशल असिस्टेंट फैसल सुल्तान के जुबान से केवल कोरोना संकट क बात निकलल, जबकि एकरा से पहिले मार्च 2020 में सार्क बैठक में फ़ैसल भारत के खिलाफ खूब जहर उगलले रहलन अउर कश्मीर मुद्दा पर दुनिया क ध्यान अपनी ओर खींचे के कोशिस कइले रहलन. अउर ताजा संकेत भारत की ओर से मिलल, जब पाक पीएम इमरान खान के स्पेशल क्राफ्ट के लक्षद्वीप द्वीप समूह के ऊपर सै उडे क इजाज़त दिहल गइल. इमरान क विमान श्रीलंका जात रहल. जबकि एकरा विपरित पाकिस्तान अइसन ना करले रहल. सितंबर 2019 में जब भारतीय राष्ट्रपति रामनाथ कोविंद क जहाज यूरोप जात रहल, तब पाकिस्तान अपने हवाईक्षेत्र के इस्तेमाल क अनुमति नाहीं देहले रहल. एकरे अलावा पीएम मोदी जब अमेरिका अउर सउदी की यात्रा पर गइल रहलन, तबो पाकिस्तान अपने हवाईक्षेत्र के इस्तेमाल क इजाजत देवे से साफ इनकार कइले रहल.\nलेकिन एह बात से इनकार ना किहल जा सकेला कि एकरा पीछे भारत क अदम्य साहसो बा, जउन एलएसी पर चीन के साथ देखउले हौ. चीन के साथ पिछले नौ महीना से चलल टकराव के बाद डिसइंगेजमेंट समझौता भइल. ई शंका रहल कि जब भारत क सेना चीन के साथ सीमा विवाद में फंसल रही, ओ समय पाकिस्तान भी बार्डर पर बदमाशी कइ सकेला. लेकिन अइसन ना भइल. पाकिस्तान की तरफ से अइसन कउनों कार्रवाई ना भयल. यानि पाकिस्तान इ बूझ ता कि जब भारत चीन जइसे जबर देस के आंख देखा के जवाब दे सकेला अउर ड्रैगन के पीछे भागे के मजबूर कई सकेला, त ओकरा के सामने पाकिस्तान क का बिसात हौ. यानि इ माना जा सकेला कि भविष्य में भारत-पाक सीमा पर तनाव अब अउरी घटी, बढ़ी ना. अब एलओसी पर एलएसी के तरह बदलाव क बयार बही. देश बदल रहल बा, भारत बदल रहल बा. (लेखक करुणेश त्रिपाठी वरिष्ठ पत्रकार हैं.)


व्यस्तता का चलते नाच नचैया धूम मचैया से अलगा हो गइलन रवि किशन – Anjoria\nव्यस्तता का चलते नाच नचैया धूम मचैया से अलगा हो गइलन रवि किशन\nनवम्बर 5, 2011 रविकिशन\nभोजपुरी फिलिमन के सदाबहार सुपर स्टार रवि किशन महुआ टीवी के लोकप्रिय शो “नाच नचैया धूम मचैया” के होस्टिंग नियमित रूप से ना करीहें काहे कि एह घरी उनुका बैक टू बैक कई फिलिम के शूटिग करे के पड़त बा. एह फिलिमन में भोजपुरी आ हिन्दी दुनु के फिलिम बाड़ी सँ.\nसैफ अली खान के होम प्रोडक्शन फिल्म “एजेंट विनोद” के शूटिंग कुछ कारण से तीन दिन अधिका चल गइला से उनुकर सगरी कार्यक्रम गड़बड़ हो गइल बा. रवि किशन के कहना बा कि “नाच नचैया धूम मचैया” उनुका दिल से जुडल शो हवे आ ऊ कबो ना चहलें कि एह शो से दूर होखे के पड़े.\nबहरहाल रवि किशन के जगहा एह शो के एंकरिंग अब के करी एह खातिर संशय बनल बावे. बतावे जोग बा कि रवि किशन का एंकरिंग में “नाच नचैया धूम मचैया” जबरदस्त कामयाबी पवलसि आ बिहार उत्तर प्रदेश में त एह शो के टीआरपी “जस्ट डांस” शोओ से अधिका रहल.\nमनोज तिवारी ‘नाच नचईया धूम मचईया’ के एंकर बनलें


Bhojpuri Special: भोजपुरी सिनेमा के कॉमेडियन हँसावेले कम, फुहड़ता लउकेला जादा... Comedians of Bhojpuri cinema laugh less but serve vulgarity with double meaning dialogues – News18 हिंदी\nBhojpuri Special: भोजपुरी सिनेमा के कॉमेडियन हँसावेले कम, फुहड़ता परोसेलें जादा...\nकॉमेडी सीन आ लाफ्टर रिलीफ कवनो भी फिलिम के जान होला. हिंदी, साउथ चाहे भोजपुरी इंडस्ट्री होखे, कॉमेडी के बहुते स्कोप होला. हालांकि कई बार निर्देशक-लेखक मर्यादा भूल जाले अउर उ फूहड़ता के हद तक पहुँच जालें.\nकॉमेडी सीन आ लाफ्टर रिलीफ कवनो भी फिलिम के जान होला. हिंदी, साउथ चाहे भोजपुरी इंडस्ट्री होखे, कॉमेडी के बहुते स्कोप होला. हालांकि कई बार निर्देशक-लेखक मर्यादा भूल जाले अउर उ फूहड़ता के हद तक पहुँच जालें. स्वस्थ कॉमेडी एगो चैलेन्ज ह. केहू के हँसावल मजाक ना ह. भोजपुरी के पुरनका फिलिम में हरी शुक्ला हँसावत रहलें, ख़ास क के अपना तकिया कलाम आ बोले के स्टाइल से. गंगा किनारे मोरा गांव में उनकर तकिया कलाम धकाधक बड़ा फेमस भइल रहे. बाद के समय में नाड़ा लटका के अलूल जलूल भाव भंगिमा वाला कॉमेडियन भी नज़र अइलें. अश्लील आ द्विअर्थी संवाद आ दृश्य से भी हास्य पैदा करे के कोशिश भइल. हम एकरा के कॉमेडी में बेहूदगी कहेनी. अइसन कॉमेडी में हँसी ना बरेला, मुँह से गारी निकलेला. अभी भी भोजपुरी सिनेमा में कॉमेडी कहानी के हिस्सा कम आ फिलर ज्यादा बा.\nदरअसल ध्यान से देखल जाव त सिनेमा तीन चीज, स्टार पावर, कॉमेडी अउर गाना से चलेला. तीनों के काम कहानी में दर्शक के इंटरेस्ट पैदा कइल ह. हम ई त ना कहेम कि भोजपुरी सिनेमा में अइसन होते बा लेकिन इहो ना कहेब कि भोजपुरी में कॉमेडी हइलहीं नइखे. बा, अच्छा कॉमेडी भी बा आ अच्छा कॉमेडियन भी बाड़न. कुछ लोग त हिंदी आ दोसरा क्षेत्रीय भाषा के बड़ा प्रोजेक्ट में काम करके भोजपुरी में आइल बा. त, आईं भोजपुरी सिनेमा के कुछ प्रमुख कॉमेडियन के सफर अउर उनका बेहतरीन कॉमेडी के बात कइल जाय.\nपुरनका दौर के भोजपुरी सिनेमा के सबसे अधिक लोकप्रिय हास्य अभिनेता के नाम ह हरी शुक्ला. पचास से ज्यादा फिल्म में हास्य किरदार निभवले बाड़ें. कॉमेडी के साथ साथ ऊ अपना तकिया कलाम खातिर फेमस रहलें. उनकर पहिला भोजपुरी फिल्म रहे बिदेसिया. बिदेसिया में ऊ एगो तकिया कलाम के प्रयोग कइले रहलें “तोरे का नाउ से”. तब यूपी बिहार के सिनेमा प्रेमी उनकर नामे रख दिहल तोरे का नाउ से. आगे के सफ़र में उनकर नाम बदलत रहल जइसे की धकाधक, का हो तौल तौल के, काहें कि ओह समय के सिल्वर जुबली फिल्म गंगा किनारे मोरा गाँव में उनकर तकिया कलाम धकाधक अउर फिल्म दगाबाज बलमा में उनकर तकिया कलाम (तौल तौल के) लोग के जुबान पर चढ़ गइल रहे.\nएह सब तकिया कलाम के अइसन असर भइल कि आगे के अधिकांश फिल्म जइसे कि दंगल, ठकुराईन आदि में हरी शुक्ला के तकिया कलाम एगो जरूरी शर्त बन गइल रहे. ई सब तकिया कलाम संवाद लेखक ना लिखत रहलें, ऑन द स्पॉट हरी शुक्ल खुदे जोड़त रहलें. ओह समय के कुछ कॉमेडियन लोग जइसे कि सीएस दुबे आदि उनकर नक़ल कइल लेकिन हरी शुक्ला वाला प्रभाव ना छोड़ सकल. हरी शुक्ल के समय में आ ई कहीं कि पुरनका भोजपुरी फिल्म में कॉमेडी कहानी के हिस्सा रहे अउर आज कल के तरह नाड़ा लटकावे आ अश्लील हरकत कर के हास्य पैदा करे वाला कोशिश ना होखे. अउर अब बात कइल जाय भोजपुरी सिनेमा के आधुनिक युग के कॉमेडियन के.\nनिरहुआ के फिल्मन के जान बाड़न बताशा चाचा. दिनेशलाल यादव निरहुआ 2006 में फिलिम “चलत मुसाफिर मोह लियो रे” से भोजपुरी फिल्मन में डेब्यू कइले रहलन. एही फिलिम से एगो अउर अभिनेता के डेब्यू भइल रहे जे आगे चलके भोजपुरी के सबसे सफल हास्य अभिनेता बनले, जेकरा के भोजपुरी के दर्शक बताशा चाचा के नाम से जानेला. बताशा चाचा के असली नाम मनोज सिंह टाइगर हवे. मनोज टाइगर उत्तरप्रदेश के आज़मगढ़ के रहे वाला हउवन. उनकर निरहुआ से एही फिलिम के दौरान दोस्ती भइल अउर ई दोस्ती काफी रंग ले आइल. मनोज टाइगर निरहुआ के साथे काफी सफल फिलिम देले बाड़न, हालांकि ऊ रविकिशन आ खेसारीलाल के साथे भी कईगो फिलिम कइले बाड़न, लेकिन पवन सिंह के साथे उनकर 15 गो से ऊपर फिलिम बा.\nरामलीला से फिल्मन तक के सफर आसान ना रहल. मनोज टाइगर अपना अभिनय के शुरुआत गांव के रामलीला से कइले. हालांकि ऊ ऊहां हरदम सीरियस किरदार करत रहले. एक बार आरएसएस के कैम्प में ऊ कॉमेडी स्क्रिप्ट के प्रदर्शन कइले, उहां दर्शकन के ठहाकेदार हंसी उनका अंदर के कॉमेडियन से उनकर परिचय करवलस. मनोज जइसे-तइसे मुम्बई अइलें अउर उ मशहूर पृथ्वी थिएटर ज्वाइन कइ लिहले. उहां “नेताजी के प्लेटफार्म शो” नाटक में उनकर बउवा के रोल काफी मशहूर भइल.\nउनकर ओह समय के साथी निर्देशक मनोज ओझा उनकर काम देख के उनका के अपना भोजपुरी डायरेक्टोरियल फिलिम “चलत मुसाफिर मोह लियो रे” में चांस दिहलन. मनोज के काम से प्रभावित निर्माता, निर्देशक उनका के एह फिलिम के रिलीज से पहिलही आगे चल के सुपरहिट रहल कई गो फिलिम जइसे कि निरहुआ रिक्शावाला, हो गइल बा प्यार ओढनिया वाली से अउर श्रीमान ड्राइवर बाबू में साइन कर लेले रहलन। फिलिम “निरहुआ रिक्शावाला” में उनकर किरदार बताशा चाचा अमर हो गइल.\nअब कॉमेडियन हीरो के पिछलग्गू हो गइल बाड़न\nमनोज भोजपुरी के कई गो कॉमेडियन से खासा नाराज रहेलें. उनकर मानना बा कि आज के कॉमेडियन-एक्टर में ऊ ठसक नइखे रह गइल जवन पहिले होत रहल. अब ऊ स्क्रिप्ट के डिमांड के वजह से ऑनस्क्रीन हीरो के पिछलग्गू हो गइल बाड़े. कैमरा ऑफ होते ऊ ऑफस्क्रीन भी स्टार के खुशामद में लाग जालन कि उनकरा के अगिला फिलिम में काम मिल जाये. मनोज के यकीन बा कि जल्दीये भोजपुरी के ई दौर समाप्त हो जाई अउर सेंसिबल लोग एकरा के कैप्चर कर ली, तब जाके भोजपुरी सिनेमा के अस्मिता लवटी.\nमनोज के कुछ बेतुका फिलिम कइला के अफ़सोस बा\nमनोज टाइगर के दस बेहतरीन किरदारन में उनकर “निरहुआ रिक्शावाला” में बताशा चाचा के किरदार जे हीरो के मौसी के बेटा रहल, ऊ सबसे ज्यादा पसंद कइल गइल। इहे किरदार उनका के बताशा चाचा के नाम से मशहूर कइलस. ऊ फ़ारूक़ सिद्दीक़ी के फिलिम “प्रेम के रोग भइल” में पांच अलग-अलग किरदार कइले रहलन. एह फिलिम के पीवीआर में स्क्रीनिंग के टाइम उदित नारायण के हंसत-हंसत कुर्सी से गिरे के हालत हो गइल, तब हंसते-हंसत उदित नारायण मनोज के दिल से शुभकामना देले रहलन. उनकर निरहुआ के फिलिम “दीवाना” में लव गुरु के रोल फुल कॉमेडी से भरल रहल, जे लोगन के शादी करावे खातिर हिंट देत बा. मनोज के आपन अभी तक के करियर में कुछ बेतुका फिलिम कइला के अफसोस भी होला, हालांकि ऊ अइसन फिल्मन के नाम ना बतावेले.\nमनोज पवन सिंह के साथे “पवन पुरवईया” में कॉमेडी हीरो के रोल कइले रहले. तब लोगन के लागल रहे कि ऊ मुख्य किरदार में भी जम सकेले. फिलिम “पटना से पाकिस्तान “में उनकर नेगेटिव शेड वाला चिंताहरण चौबे के किरदार अभियो दर्शकन के ज़ेहन में ताजा रहेला, जे खूब कॉमेडी कइले रहल। “लागल रहा बताशा” उनकर हालिया रिलीज लीड रोल वाला फिलिम रहे, जे कुछ खास ना चल पावल. मनोज के बेहतरीन भूमिका वाला फिल्मन में वाह खिलाड़ी वाह, राऊडी रानी, मृत्युंजय, बताशा चाचा, हल्फा मचा के गइल, कच्चे धागे अउर दयावान आदि प्रमुख बा.\nमनोज टाइगर के फिल्मी करियर 15 साल के हो गइल बा. बकौल मनोज, “ ऊ अभी ले कॉमेडी में आपन 20 प्रतिशत ही देखवले बाड़े, बाकी 80 परसेंट देखावे खातिर ऊ मौका के तलाश में बाड़न. ऊ कई गो फिल्मन के स्क्रिप्ट लिखे अउर निर्माण करे में लागल बाड़े. साथ हीं उ भोजपुरी कलाकारन के लेके वर्कशॉप भी कइल चाहत बाड़न अउर ओह लोग खातिर थिएटर प्ले के प्लानिंग भी बा.”\nTags: Bhojpuri, Bhojpuri Cinema, Bhojpuri News, Dinesh lal nirahua, Gorakhapur, Nirahua, Pawan singh, Ravi Kishan, UP, पटना, बिहार, रांची, वाराणसी\nFIRST PUBLISHED : January 27, 2021, 15:41 IST


सीमा सिंह के गोरे गोरे गाल – Anjoria\nभोजपुरी सिनेमा में आयटम नंबर देबे का मामिला में सीमा सिंह के कवनो जोड़ नइखे. पिछला दिने जब फिल्म “गोरिया के गोरे गोरे गाल” खातिर सीमा सिंह के आयटम नंबर शूट करे के रहल त ओकरा खातिर एगो आलीशान होटल में डांस फ्लोर के सेट लगावल गइल. जब एह पूरा एयरकंडीशन्ड सेट पर सीमा आपन आयटम नंबर पेश कइली त सभे वाह वाह कर उठल. निर्माता रवि शंकर तिवारी आ निर्देशक एस एस ललित के एह फिल्म में मुख्य किरदार में उत्तम कुमार, लवी रोहतगी आ लिलिपुट के नाम बा. बतावल जा रहल बा कि एगो नया कहानी तरोताजा गाना से भरल एह फिल्म में सीमा सिंह के डाँस एगो प्लस प्वायंट बा.\nRajiv Dinkar as an army man


भोजपुरी में पढ़ें -चुनाव के तरंग बा, रंग-बिरंग के ढंग बा,बिहार विधानसभा के पहिला चरण हो गइल. दोसरा चरण अउर तीसरा चरण के तैइयारी चल रहल बा. - oneIndia24live.television news network Group: Latest News, News & All Headlines... भोजपुरी में पढ़ें -चुनाव के तरंग बा, रंग-बिरंग के ढंग बा,बिहार विधानसभा के पहिला चरण हो गइल. दोसरा चरण अउर तीसरा चरण के तैइयारी चल रहल बा. - oneIndia24live.television news network Group: Latest News, News & All Headlines...\nभोजपुरी में पढ़ें -चुनाव के तरंग बा, रंग-बिरंग के ढंग बा,बिहार विधानसभा के पहिला चरण हो गइल. दोसरा चरण अउर तीसरा चरण के तैइयारी चल रहल बा.\nPosted on November 2, 2020 Author adminlogin\tComments Off on भोजपुरी में पढ़ें -चुनाव के तरंग बा, रंग-बिरंग के ढंग बा,बिहार विधानसभा के पहिला चरण हो गइल. दोसरा चरण अउर तीसरा चरण के तैइयारी चल रहल बा.\nबिहार विधानसभा के पहिला चरण हो गइल. दोसरा चरण अउर तीसरा चरण के तैइयारी चल रहल बा. सभ पाटी के नेता इहे चिंता से परेशान बाड़े कि बिहार के विकास कइसे होई. बिहार के नइया के असली खेवइया के होई, ई बतावे खातिर घमासान मचल बा. चुनाव के तरंग बा, रंग-बिरंग के ढंग बा. रउआ सभे के सामने पेश बा बिहार चुनाव के तीन रंग.\nभोटर के रिझावे खातिर नाच-गान\nगोपालगंज के हथुआ विधानसभा सीट दू वजह से चर्चा में बा. पहिला ई कि इहां जदयू कंडिडेट रामसेवक सिंह अपना परचार खातिर बहुत खास इंतजाम कइले बाड़े. दोसर बात ई कि हथुआ बिहार के एकलौता सीट बा जहां से कवनो पाटी किन्नर कंडिडेट के चुनाव में खाड़ा कइले बा. रामसेवक सिंह के परचार खातिर दिल्ली से नुक्कड़ नाटक के मंडली आइल बा. ई मंडली हथुआ के गांवे गांवे घूम के नाच-बजान से भोटर के रिझा के रामसेवक सिंह खातिर भोट मांग रहल बा. रोड पs जब इ मंजली के कलाकार निकलतs बाड़े तs देखनिहार के मजमा लाग जाता. नाच-गान देखे के खातिर रैली से बेसिये भुड़ जुट रहल बा. जदयू के रामसेवक सिंह के खिलाफ लोजपा एगो किन्नर नेता के मैदान में उतरले बा . मुन्ना किन्नर उर्फ रामदर्शन परसाद एहिजा से लोजपा के टिकट पs चुनाव लड़ रहल बाड़े. किन्नर समुदाय से चुनाव लड़े वला मुन्ना पूरे बिहार में एकलौता उम्मीदवार बाड़े. मुन्ना किन्नर बहुत पहिले से राजनीत में बाड़े. उ 2007 में जिला परिषद के चुनाव लड़ल रहन लेकिन जीत ना पाइले . एकरा बाद 2015 में हथुआ से जिला पार्षद चुनल गइले. मुन्ना पब्लिक के हक में आवाज उठावे खातिर मशहूर बाड़े. मुन्ना के चुनाव लड़े से हथुआ के फाइट बहुत टाइट हो गइल बा.\nपूर्व मंत्री रो रो के मांग रहल बाड़े भोट\nबिहार चुनाव में अइसनो नेता बाड़े जे भोट खातिर रो-रो के जनता से हथजोड़िया कर रहल बाड़े. रोअला-धोअला से कहीं भोट मिलेला ? लेकिन लगातार हार से लचार नेता जी के इहे बुझाता कि अब आंख के लोरे से जिनगी अंजोर होई. उ रो-रो के अइसे भोट मांग रहल बाड़े जइसे कवनो लइका झुनझुना मांगत होखे. इन नेता जी नाम हs हिमराज सिंह. हिमराज सिंह कटिहार के कदवा से चुनाव लड़ रहल बाड़े. उ राबड़ी सरकार में मंतरियो रहल बाड़े. 2000 के विधानसभा चुनाव में हिमराज सिंह कदवा से निरदलीय जीतल रहन. ओह चुनाव में कवनो पाटी के बहुमत ना मिलल रहे. नीतीश कुमार साते दिन के बाद मुखमंतरी पद से इस्तीफा दे देले रहन. एकरा बाद राबड़ी देवी कांगरेस अउर निर्दलीय के मदद से सरकार बनवली. हिमराज सिंह के किसमत चमक गइल. राबड़ी सरकार में उ पथ निरमान मंत्री बनले. लेकिन एकरा बाद हिमराज सिंह कदवा से दोहरिया के ना जितले. 2005, 2010 अउर 2015 में लगतार तीन चुनाव हारे से हिमराज सिंह के धीरज डोल गइल. 2020 में अब उ रो-धो के जनता से भोट देवे के निहोरा कर कर रहल बाड़े.\nकुर्ताफाड़ चुनाव परचार\nरोसड़ा के कांग्रेस कंडिडेट नागेनदर कुमार विकल के हाल देख के तs लोग दांत तरे अंगुरी दबावे लागल. रोसड़ा के बहुत दिन से जिला बनावे के मांग हो रहल बा. जनता के दिल में जगह बनावे खातिर नागेनदर विकल कुरता फाड़ के किरिया खइले बाड़े कि जब ले रोसड़ा जिला ना बन जाई तब ले उ कुरता ना पेन्हिएं. खाली धोती पेन्ह के रहिहें. 2015 में एह सीट पs कांग्रेस के अशोक कुमार जीतल रहन. उहो रोसड़ा के जिला बनावे के वादा कइले रहन. वादा पूरा ना भइल. जनता के विरोध से डेरा के अशोक कुमार रोसड़ा छोड़ के कुसेसर स्थान चल गइले. अब नागेनदर विकल से पब्लिक सवाल पूछ रहल बा कि कांग्रेस पs केहू कइसे भरोसा करी ? एह सवाल से उबिया के एक दिन नागेनदर भरले सभा में आपन कुर्ता फाड़ देले. ई देख के लोग चिहा गइल कि अचके में विकलजी कुर्ता काहे फारे लगले ? जब नेताजी एलान कइले कि उ कुरता फार के रोसड़ा के जिला बनावे खातिर किरिया खा रहल बाड़े तब जाके लोग के लोग के सबूर भइल कि कवनो गड़बड़ी वला बात नइखे. भोट खातिर नेता लोग कवन कवन भेस धरिहें, केहू नइखे जानत.\nTagged bihar assembly election 2020CM Nitish KumarLalu Prasad Yadav\nयूपी,एटा. सफाई कर्मचारियों ने धरना प्रदर्शन कर दिया ज्ञापन\nPosted on March 20, 2021 Author adminlogin\nएटा. नगर पालिका परिषद द्वारा 196 सेवा प्रदाता सफाई कर्मचारियों के साथ शहर कांग्रेस कमेटी ने शनिवार को धरना प्रदर्शन किया और एसडीएम तथा सीओ को ज्ञापन सौंपा गया. इस दौरान एसडीएम अबुल कलाम और क्षेत्राधिकारी राजकुमार सिंह तथा नगर पालिका अधिशासी अधिकारी ने सफाई कर्मचारियों को अश्वस्त किया। कहा कि 196 कर्मचारियों को तत्काल […]\nकर्नलगंज,सकरौरा – स्कूल चलो अभियान की रैली निकाल कर शिक्षा के प्रति जागरूक किया\nगोंडा के कर्नलगंज-स्कूल चलो अभियान के अंतर्गत नगर स्थित प्राथमिक तथा पूर्व माध्यमिक विद्यालय बालकराम पुरवा एवं प्राथमिक विद्यालय सकरौरा नगर क्षेत्र के द्वारा रैली निकालकर विद्यालय में नामांकन हेतु जागरूकता अभियान की शुरुआत की गयी। परिषदीय विद्यालयों में नामंकन बढ़ाने एवं शिक्षा के प्रति जागरूकता के लिए निकाली गयी इस रैली में विद्यालय के […]\nनई दिल्ली: लोकसभा चुनाव 2019 (Lok Sabha Elections 2019) के मद्देनजर राजनीतिक दलों के स्टार प्रचारक चुनाव प्रचार में जुटे हुए हैं. इन सबके बीच कांग्रेस की महासचिव और पूर्वी उत्तर प्रदेश की प्रभारी प्रियंका गांधी वाड्रा ने शनिवार को केरल के अरीकोड में एक रैली को संबोधित किया. इस रैली में प्रियंका ने लोगों […]\nरामलला के साथ-साथ राममंदिर निर्माण का भी भक्त कर पाएंगे दर्शन\nराष्ट्रपति डोनाल्ड ट्रम्प की जीत के लिए सोमवार को मेरठ में अखिल भारत हिन्दू महासभाने हवन पूजन किया.


On the birthday of Anoop Jalota read story of his struggle how he became Bhajan Samrat Bhojpuri: अनूप जलोटा के जन्मदिन पर पढ़ीं उनकर संघर्ष के कहानी, कइसे बनलें भजन सम्राट! – News18 Hindi\nBhojpuri: अनूप जलोटा के जन्मदिन पर पढ़ीं उनकर संघर्ष के कहानी, कइसे बनलें भजन सम्राट!\nअनूप जलोटा के नाम लेते एगो संजीदा देह धाजा वाला आदमी के चेहरा मुखर हो जाला अउरी उनके मधु लेखां मीठ आवाज के स्मरण हो जाला. बाकिर अनूप जलोटा के जीवन बड़ा रंग-राग से भरल बा. आज उनकर जन्मदिन ह.\nLast Updated : July 29, 2021, 13:01 IST\nएगो समय रहे आ कहीं-कहीं त आजो ब्रम्हमुहूर्त में मंदिर के घंटियन के साथे ‘ऐसी लागी लगन’, ‘ मईया मोरी मै नहीं माखन खायो’, ‘रंग दे चुनरिया’ आ ‘जग में सुन्दर हैं दो नाम’ जइसन लोकप्रिय, कर्णप्रिय आ मधुर गीतन के गूँज-अनुगूँज आ स्वरलहरी से दिनचर्या शुरू होखे. चिरई-चुरुंग के बोली आ एह सब भजन के बोल लोग-बाग़ के प्रकृति के साथे, ईश्वर के साथे आ जीवन के सार-तत्व के साथे अइसन जोड़ देव कि आदमी शांतचित्त आ प्रसन्नचित्त हो जाय.\nआज भी ई सब गीत सबका जुबान पर बा आ जुबान पर बाड़े एह गीतन के आपन स्वर देवे वाला भजन सम्राट अनूप जलोटा.\nआज अनूप जी के जन्मदिन ह. जन्मदिन पर जानल जाय अनूप जी के सफलता आ संघर्ष के कहानी.\nअनूप जलोटा के नाम लेते एगो संजीदा देह धाजा वाला आदमी के चेहरा मुखर हो जाला अउरी उनके मधु लेखां मीठ आवाज के स्मरण हो जाला. बाकिर अनूप जलोटा के जीवन बड़ा रंग-राग से भरल बा. बरिसन से लोग इहे बुझे कि अनूप जलोटा के भजन लेखां उहो एकरंगा बाड़ें, खाली उनपर एकरूप ओ परमब्रह्म के रंग चढ़ल बा बाकिर बिग बॉस सीजन 12 बरखा के पानी लेखां आइल अउरी उनके रंगीन जीवन के एगो झलक देखा देहलस. एही के चलते उनके प्रशंसक हैरान हो गइलें, बहुते नाराज हो गइलें अउरी बहुते प्रोफेशनल जीवन अउरी निजी जीवन के फ़र्क समझ के अपना के समझा लेहलें.\nजगजाहिर बा कि अनूप जलोटा बिगबॉस में अपना से 37 साल छोट फैशन मॉडल जसलीन मथारु के साथे प्रेम प्रसंग के लेके मिडिया खातिर हॉट टॉपिक बन गइलें. दुनू जाना कलर्स के हिट शो बिग बॉस के 12वां सीजन में कपल एंट्री कइल लोग. 2018 में ई खबर खूब सुर्खी बटोरलस. हालांकि बाद में दुनू जाना कहल लोग कि हमनी के रिश्ता गुरु-शिष्या के बा. बाकिर बिग बॉस त एही तरह के विवादित ड्रामा खातिर जानल जाला. जब दुनू जाना बिग बॉस के घर से बाहर निकलल लोग तबो बड़ा चर्चा चलल. फेर 2020 के अक्टूबर में जसलीन अनूप जलोटा के साथे शादी के जोड़ा में एगो फोटो डलली. इहो खूब वायरल भइल. लोग सोचल कि दुनू जाना शादी कर लिहल लोग बाकिर असल में उ एगो फिल्म शूट के फोटो रहे.\n29 जुलाई 1953 के जनमल अनूप जलोटा के पिता पुरुषोत्तम दास जलोटा एगो लोकप्रिय अउरी सम्मानित भजन गायक रहलें. उनके माता जी कत्थक डान्सर अउरी गायिका रहली. अनूप के परिवार लखनऊ में रहत रहे बाकिर उनके जन्म नैनीताल में भइल. दरअसल उनके माता-पिता जी उहाँ घूमे गइल रहे लोग आ उहें उनके जन्म भइल. उनकर बचपन आ युवावस्था लखनऊ में ही बीतल. बचपने से उनके घर में संगीत के माहौल मिलल.\nएगो साक्षात्कार में उ हमरा के बतवलें कि हम सात साल के उमिर में मंच पर गावल शुरू कइनी. एक बार हम पिताजी के साथे एगो प्रोग्राम में रहनी, उहाँ के बगल में बइठल रहनी. हमरा अइसन लागल कि हमरा लगे हनुमान जी बइठल बानी. हम भाव में आके रोए लगनी. पिता जी बाद में हमसे पुछनी कि तू रोअत काहें रहलs ह? हमरा साथे गवलs ह काहें ना ? हम उहाँ के बतवनी कि हनुमान जी के हमरा दर्शन भइल ह. हमरा कई बार बुझाला कि जवन लमहर सांस से लोग एतना प्रभावित होला, उ जरूर वायुपुत्र हनुमान जी के आशीर्वाद से ही मिलल बा. अनूप जलोटा आगे बतवलें कि हमार संगीत के पहिला आ मुख्य गुरु हमार पिता जी ही हईं. लोग हमरा के सात बरिस के बाद से गावे ले के जाये लागल. हमरा दस से बीस रुपया गावे के मिलबो करे. हमरा बड़ा अच्छा लागे. ओह उमिर में एतना रुपिया बहुत रहे. बचपन में खूब लखनऊ के गलियन में घूम-घूम स्ट्रीट फूड आ मिठाई के स्वाद ली. स्कूल में भी हम भजन गावे खातिर बड़ा लोकप्रिय रहनी. हमार मास्टर लोग अपना घरे हमके बोला के ले जाव. हम बचपन में शैतानी भी खूब करीं. बाकिर हमरा के मारे में मास्टर लोग बड़ा संकोच करे जेकर हमरा फायदा मिले. उ लोग सोचे कि एकरे से भजन सुनेनी जा, एकरा के कइसे मारीं जा, एही से हमार कम पिटाई होखे. बाकिर हमार दोस्त कुल्ह खूब कूटा सन.\nअनूप जलोटा बड़ भइला पर भारतखंडे संगीत विद्यालय से संगीत सीखलें. लखनऊ से ही बीए कइलें. जब उ 20 साल के रहलें त लखनऊ से बम्बई आ गइलें. इहाँ उनके संघर्ष ना करे के पड़ल. काहे कि उनके पिताजी बंबई में3साल पहिले आ चुकल रहलें आ इहाँ घर ले लेलें रहलें. अनूप आवते कोरल ग्रुप से जुड़के ऑल इंडिया रेडियो में कोरस गावे लगलें. एआईआर में उ 1974 से 1976 ले गवलें. ओकरा बाद उनके फिल्म शिर्डी के साईं बाबा में रफी साहब के साथ गाना गावे के मौका मिलल. एकरा बाद से त उनके लोग फिल्म इंडस्ट्री में पहचाने लागल. फेर उनके स्वतंत्र एल्बम भजन गंगा आ भजन संध्या आइल. एल्बम भजन संध्या के बाद त उ कवनो पहचान के मोहताज ना रह गइलें. उनके भजन ‘ऐसी लागी लगन’ विश्व भर में लोकप्रिय भइल. हालांकि ई भजन उ स्टूडियो में जाके ना रिकॉर्ड कइलें रहलें. हरेकृष्ण मंदिर मं उ ई भजन गावत रहलें आ उहाँ साउन्ड रिकॉर्डिस्ट दमन सूद बइठल रहलें. उ ओकरा के रिकॉर्ड कर लेहलें आ प्रोग्राम के बाद अनूप जलोटा के सुनवलें. उनके पसंद आइल. दमन सूद कहलें कि ई भजन रिलीज करे के चाहीं. अनूप जलोटा के ई यकीन ना रहे कि ई भजन एतना कमाल करी. जब कैसेट रिलीज भइल त रातों-रात लोकप्रियता के सब रिकॉर्ड तूर देहलस.\nअनूप जलोटा के नामे ओह बेरा एगो वर्ल्ड रिकॉर्ड बनल. दरअसल मशहूर अमेरिकन गायक एल्विस प्रेसली के नामे 48 गो गोल्डन, प्लेटिनम आ सिल्वर डिस्क जीतला के रिकॉर्ड रहे जवन उ 28 साल के करियर में जितले रहलें. ई खिताब एगो नियत संख्या में कैसेट बिक गइला पर मिले. अनूप जलोटा अपना भजन गायकी से मात्र6साल में अइसन 60 गो गोल्डन, प्लेटिनम डिस्क जितलें.\nअनूप जलोटा के भोजपुरी से भी कनेक्शन रहल बा. उ भोजपुरी में नगदे फिल्म के निर्माण कइलें बाड़ें आ कई गो फिलिम के फाइनैन्स कइलें बाड़ें. उनके भोजपुरी फिल्म तेजाब, गंगा तोहरे देश के, बेताब आदि बा. हमरा से बातचीत में अनूप जलोटा बतवलें कि उ हिन्दी-भोजपुरी दुनू में फिल्म के निर्माण करत रहिहें. उ फिल्म सत्य साईं बाबा अउरी वो मेरी स्टूडेंट है में अभिनय भी कइलें बाड़ें. अनूप जलोटा के उनके जन्मदिन पर ढेर सारा शुभकामना!\nBhojpuri में पढ़ें मलिकाइन के पाती- ई ह आपन बिहार- तनखाह अठन्नी, आमदनी रुपैया!


How much science is agreed Vikram Samvat read and know Bhojpuri: कतना विज्ञान सम्मत बा विक्रम संवत? पढ़ीं अउर जानीं\nएह बात के इलिम बहुत कमे लोग के होई कि अपनो देश के एगो साल संवत् बा,जवना के विक्रम संवत कहल जाला. आईं ,तनी विचार कइल जाउ कि कतना तर्क संगत आ विज्ञान सम्मत बा ई विक्रम संवत? बदलाव प्रकृति के दस्तूर ह आ हरेक विध्वंस का बाद नया निरमान होला.\nLast Updated: April 15, 2021, 2:50 PM IST\nअंगरेजी आ अंगरेजियत के रंग में रंगाइल एकइसवीं सदी के नवही पीढ़ी के बखूबी पता बा कि ईस्वी सन् 2021में हमनीं के जी रहल बानीं जा आ हरेक पहिली जनवरी के नया साल के शुरुआत धूमधाम से मनावल जाला. बाकिर एह बात के इलिम बहुत कमे लोग के होई कि अपनो देश के एगो साल संवत् बा,जवना के विक्रम संवत कहल जाला. आईं ,तनी विचार कइल जाउ कि कतना तर्क संगत आ विज्ञान सम्मत बा ई विक्रम संवत? बदलाव प्रकृति के दस्तूर ह आ हरेक विध्वंस का बाद नया निरमान होला. पुन्नश्लोक सिपाही सिंह श्रीमंत के कहनामो रहे-\nगुमसुम-गुमसुम तनिको ना भावे हमें\nआन्हीं हईं आन्हीं, अन्हाधुन हम मचाइंले,\nनास लेके आवेलीं कि नया निरमान होखे\nनया भीत उठेला, पुरान भीत ढाइंले!\nअब ईस्वी सन् विचार करीं. पहिल जनवरी से जब साल शुरू होला,त अपना देश के माहौल में कवनो बदलाव ना आवे. सउंसे जनसमुदाय हाड़तोड़ जाड़ के सांसत झेलत ठंढ में सिकुड़ रहला आ प्रायः शीतलहरी के प्रकोपो झेलेला.\nदोसरा ओरि, अपना भारत में फगुआ के पूर्व संध्या पर सम्मत जराके ओह साल के विदाई दियाला आ नयका साल के अगुवानी में पुआ-पकवान खात, फगुआ-चइता गावत चारू ओरि खाली मौज-मस्ती आउर हंसी-खुशी के वातावरण लउकेला.\nएकरा पहिलहीं प्रकृति आ मौसम में बदलाव हो जाला. पतझड़ में फेंड़-खूंट पुरान पतई झारिके नया कोंपड़,टूसा आउर गमगमात फूलन से सजल ऋतुराज बसंत के स्वागत में ठाढ़ रहेलन स. धरती के बसंती चुनरी लहराए लागेले.लखरांव में आम के मोजर से मधुरस टपके लागेला.\nकोंचिआइल महुआ के फूल के पथार महुआबारी में मादक बहार ले आवेले. ओने आम के मोजर में टिकोढ़ा लागि जाला आ कोइलर के कूक मीठ रस घोरे लागू लागेले. अइसना खुशगवार माहौल में चइत अंजोरिया के एकम(प्रतिपदा) से नया साल के विक्रम संवत के शुरुआत धूमधाम से होला-भक्तिभाव से भरल-पुरल नवरातन से. कुदरती साज-सिंगार से सजल-धजल मधुमास के ई बसंती नवरातन शक्ति परब का रूप में मनावल जाला,जवना में दुर्गा के नवो रूप के आराधना का जरिए अपना आंतर में पइसल शक्ति संचित करेके उतजोग होला.\nचइत सुदी एकमे से काहें?\nसवाल उठत बा कि चइत महीना के अंजोर पख के प्रतिपदे से काहें विक्रम संवत के समहुत होला? अइसन मान्यता बा कि चइत सुकुल एकमे का दिने सतजुग में ब्रह्माजी सृष्टि के सिरिजना के सिरीगनेस कइले रहनीं.ओही के इयाद में विक्रम संवत के नया बरिस शुरू होला-\nचैत्र मासि जगत ब्रह्मा सगृज प्रथमेऽह्नि\nशुक्ल पक्ष समग्रन्तु तथा सूर्योदये सति.\nत्रेता युग में श्रीराम के राज्याभिषेक एही पख में भइल रहे.वनवासी राम-लखन वन-नर(वानर) के संगठन बनाके तमाम बुराइयन में लिप्त राकसन से सफाया कऽके अजोधा में रामराज के स्थापना कइले रहलन. द्वापर में महाभारत का बाद धरम के विजय पताका एही घरी फहरावल गइल रहे. कलियुग में विक्रम संवत के शुरुआत ओही ऐतिहासिक स्मृतियन के कारन होला.\nनांव विक्रम संवत काहें?\nभोजपुरी में एगो कहाउत प्रचलित बा-अनका धन पर विकरम राजा! माने,अइसन केहू,जे दोसरा के दौलत का भरोसे खुद के विकरम राजा समुझे! खैर, ऊ विकरम राजा रहलन चक्रवर्ती महाराज विक्रमादित्य, जेकरा नांव पर विक्रम संवत रखाइल रहे. हालांकि एह संवत के स्थापना का घरी महाराज का ओरि से 'कृत संवत' नांव दिहल गइल रहे, बाकिर राजा के पुन्न प्रताप के बदउलत विक्रम संवत नांव मशहूर भइल.\nसंवत के नांव ओही चक्रवर्ती महाराज के नांव प राखेके परिपाटी रहल बा, जे अपना राज के तमाम जनता के करजा खुद के निजी कोष से भरपाई कऽके ओतना राशि के स्वर्ण मुद्रा राजकीय कोष में जमा करे.\nएही आधार पर राजा विक्रमादित्य के नांव प विक्रम संवत के शुरुआत भइल.\nचक्रवर्ती महाराज विक्रमादित्य\nविक्रमादित्य सही माने में चक्रवर्ती नरेश रहलन. अजातशत्रु रहलन ऊ.सउंसे दुनिया में उन्हुका जस के डंका बाजत रहे. आम जनता के ऊ जनार्दन मानत रहलन आ विद्वानन के अपना जानो से बढ़िके मान-सम्मान देत रहलन. राजा विक्रमादित्य के दरबार के नौ रतन रहलन-महाकवि कालिदास, नामी साहित्यकार अमर सिंह, न्यायविद दर्शन शास्त्री क्षपणक, चिकित्सा पद्धति के जनक धनवंतरि, व्याकरणाचार्य वररुचि, नीतिकार वेताल भट्ट, कविवर घटकर्पर, अंतरिक्ष विज्ञानी वराहमिहिर आ शिक्षा शास्त्री शंकु.\nसमय के चक्का अविराम गति से चलत रहेला.श्रीमद्भागवत पुराण में राजा परीक्षित के शुकदेव मुनि से सवाल रहे-'काल का हऽ?'\nमहामुनि के कहनाम रहे कि काल एगो अमूर्त तत्व ह आ जब विषय के बदलाव होला,त आकार लेला, फेरु अव्यक्त के व्यक्त करेला.\nसुरुज आ चनरमा के चाल प आधारित विक्रम संवत के कालगणना दुनिया के सभसे व्यापक कालगणना मानल गइल बा. ई तथ बतावल गइल बा कि मौजूदा कलियुग के मियाद चार लाख बत्तीस हजार साल के बा. एकरा दोगिना समय द्वापर युग के रहल बा. त्रेता युग कलियुग से तिगुना आ सतयुग चौगुना अवधि ले चलल बा.\nईस्वी सन् से प्राचीन आ प्रामाणिक\nसन् 1952में डॉ मेघनाथ साहा के अध्यक्षता में एगो 'कैलेण्डर रिफॉर्म कमेटी ' बनल रहे, जवन राष्ट्रीय पंचांग का बिसे में आपन रिपोट देत विक्रम संवत के सभसे अधिका प्रामाणिक आ विज्ञान सम्मत बतवले रहे आ ईस्वी सन् के कई गो खामी आउर विसंगति का ओरि धियान दियवले रहे. विक्रम संवत के कालगणना हरेक कोन से वैज्ञानिक साबित भइल रहे. बाकिर अंगरेजी आ अंगरेजियत के हिमायती सरकार ओह रिपोट के ठंढा बस्ता में डालि देले रहे. विक्रम संवत भारत के गौरवशाली विरासत के प्रतीक बा आ एमें दनुजता के दमन आ मनुजता के विजयी भाव छिपल बा. एकरा कालचक्र के प्रवर्तक महादेव शिव के मानल जाला, जे खुदे महाकाल रहलन. राजा विक्रमादित्य वसुधैव कुटुंबकम् के भाव से लैस एह भूंइ के माई आ खुद के धरती के बेटा मानत कहले रहलन-\nमाता भूमि: पुत्रोऽहम् पृथ्विया:.\nइहे वजह बा कि आजुओ हमनीं के तमाम संस्कारिक अनुष्ठान ईस्वी सन् से 57साल जेठ विक्रमे संवत से संचालित होला. खुद पर गर्व करेवाला के अपना देश, इहां के संस्कृति प गर्व होखे के चाहीं.अखियान करीं, विक्रम संवत 2078तेरह अप्रैल से शुरू हो चुकल बा. (लेखक भगवती प्रसाद द्विवेदी वरिष्ठ साहित्यकार हैं.)


Sattu s taste and Satuan, know what is its story Bhojpuri: सातू के सोन्ह सवाद आ सतुआन, पढ़ीं का बा एकर दास्तान\nआजुए का दिने भगवान भास्कर मकर राशि में दाखिल होलन. एह से तिलक, बियाह,जनेव वगैरह के शुभ मुहूरत शुरू हो जाला आ अशुभ सूचक खरवांस खतम हो जाला. बाकिर एह शुभ बदलाव के जसन किसिम-किसिम के व्यंजन आ पकवान बनाके ना कइल जाला. आजु के दिन त सातू के महातम के दिन ह. एकरो एगो वैज्ञानिक कारन बा.\nLast Updated: April 14, 2021, 2:30 PM IST\nहरेक साल बेगर कवनो फेरबदल आ बदलाव के चौदह अप्रैल के दिन सतुआन परब का रूप में मनावल जाला. आजुए का दिने भगवान भास्कर मकर राशि में दाखिल होलन. एह से तिलक, बियाह,जनेव वगैरह के शुभ मुहूरत शुरू हो जाला आ अशुभ सूचक खरवांस खतम हो जाला. बाकिर एह शुभ बदलाव के जसन किसिम-किसिम के व्यंजन आ पकवान बनाके ना कइल जाला. आजु के दिन त सातू के महातम के दिन ह. एकरो एगो वैज्ञानिक कारन बा. मीन से मकर में आइल सुरुज के तासीर में तपिस आ जाला आ ऊ धरती पर अंगार बरिसावल शुरू कऽ देलन. ओह असह ताप के तोड़ हऽ सातू.\nएकरा जरि में बा कुदरत से मिलल नवान्न के पूजन आ सेवन.\nरबी के फसिल में दलहन के अहम भूमिका होला. ओहू में बहुउपयोगी होखेला बूंट (चना). बूंट के साग,कचरी, घुघुनी, होरहा का बाद जब पाकल फसिल कटइला, दंवइला पर अनाज घरे आवेला,त बूंट,जौ,लेतरी के घोनसारी में भूंजिके सतमेझरा सातू पिसाला. बगइचा से आम के टिकोढ़ा तूरिके आवेला. पिआजुओ कोड़ाके नया-नया घर में आ गइल रहेला.\nफेरु आम के चटनी आ पिआजु का संगें सातू सानिके खाए के सवाद के का कहे के!\nलिबरी घोरीं ,पिंड़ी गटकीं भा घोरुआ बनाके पिहीं, एकरा ठंढा तासीर के का कहे के! सातू खइला पर खूब पियासिओ लागी आ पानी पीयत रहबि,त लूह ना लागी. आम के पकाके पन्नो बनाके गरमी से निजात पा सकेनीं आ बगली में पिआजुओ राखिके गरमात मौसम से मुकबिला कऽ सकेनीं.\nबाकिर सतुआन के सातू अइसहीं ना खाइल जाला. पहिले होत फजीरे गंगा में भा अउर गांव के नदी,पोखरा,कुंड में नहाके सुरुजदेव के जल चढ़ावल जाला, फेरु नवका गूर, घीव में जौ के सातू मीसिके भगवान भास्कर आ ग्रामदेवता के पूजा चढ़ावल जाला. गरीब-गुरबा आ जरूरतमंद के दान -दछिना दियाला.ओकरा बाद जाके सातू, आम के चटनी आ पिआजु के नेवान कइल जाला.\nसातू के गंवई जनजीवन से चोली-दामन के नेह-नाता होला. सतुआन नायाब सातू के महिमा बखाने के दिन होला. किछु साल पहिले नवही लोगन में ई गीतिओ खूब मसहूर भइल रहे-\nबलिया जइहऽ, हमें लेले जइहऽ\nकोरा में बइठाइके\nसतुअवा खिअइहऽ हो करेजऊ!\nनवान्न बूंट आ ओकरा से बनल दाल आ सातू के सवाद का कबो भुलाइल जा सकेला? एकरा दाल से बनल दलपूरी के नांव लेते मुंह में पानी आ जाला. सातू के गुन के त बखान कइले ना जा सके-\nतोर गुन गूथबि माला!\nभोजपुरियन के पहिचान लिट्टी-चोखा से होला, जवन फुटेहरी का रूप में देस-दुनिया में सराहल जाला. अगर तवा पर बनाईं, त सातू भरल मकुनी कहाई. किछु लोग भोजपुरिया समाज के सातूखोर कहिके रिगावेला, बाकिर इहे सातूखोर हर जगहा\nआपन बल-बेंवत-हुनर के जलवा देखाके सभ केहू के नतमस्तक कऽ देलन. आजु काल्ह पेट के तमाम बेमारी, गैस्ट्रिक, चीनिया रोग में राम बान इलाज सातू के घोरल लस्सी से होला.\nसोचीं, पुरनकी पीढ़ी कतना निफिकिर होके जातरा पर निकल जात रहे.बस,कान्ह प झूलत रहे गमछी में सातू. जहंवां भूखि लागत रहे,इनार-पोखरा भा चांपाकल का लगे बइठिके गमछिए में सातू सना जात रहे आ हीक भर पानी पीके कवन गांछ का नीचे गमछी बिछाके सुस्तात रहे. अगर गमछी में सातू सानत खा हवा बहे लागे आ किछु सातू उधिया जाउ,त लोग हंसी करत ओके पितरन के चढ़ा देउ. फेरु त ई कहाउत मसहूर हो गइल-'उधियाइल सातू\nसतुआन खुशहाली के परब ह. एह में नमन आ आभार परगट कइल जाला-प्रकृति का प्रति, नदी-ताल-पोखरा का प्रति, भगवान भास्कर का प्रति, धरती माई का प्रति आ अनाज उपजावेवाला किसान-मजूर का प्रति.\nशुभ के सिरीगनेस के प्रस्थान बिंदु ह सतुआन, जवन सरधा भाव के सूचक होला आ ई निकृष्टतो में आनंद आ पौष्टिकता के भान करावेला. परंपरा आ लोकसंस्कृति के जियतार थाती ह सतुआन, जवना के अपना आ जोगा के सामाजिक समरसता के सहज-सरल रूप आउर हरदम बनावटीपन से दूर जमीनी जुड़ाव के संकलप लिहल जा सकेला. (लेखक भगवती प्रसाद द्विवेदी वरिष्ठ साहित्यकार हैं)


Best Hindi jokes | JokesJunction\nHome / Tag Archives: Best Hindi jokes\nTag Archives: Best Hindi jokes\nJanuary 6, 2018\tFunny Jokes, Pati Patni Jokes0380\nDecember 27, 2017\tFunny Jokes062\nOctober 6, 2017\tDarde dil, Funny Jokes0296\nBhojpuria Bahubali – भोजपुरिया बाहुबली\nJune 8, 2017\tFunny Jokes0395\nभोजपुरिया बाहुबली …. बाहुबली: का भईल रहल ह हो देवसेना ?? देवसेना: हम गईल रहली बुढ़िया माई के स्थाने , त मंदिर के पूजरिया कुल मेहरारुन के अलगे से मंदिरे में घुसावत रहल । अलगे से घुसवले के बहाने उ सगरी मेहरारुन के कलाई खींचत रहल । हम मना कइलीं …


भरोसा कइल जा सकेला कि अब भोजपुरी के ओकरि जगहि मिली.\nनीरज शेखर के इशारा उनइस सौ उऩहतर में लोकसभा सदस्य भोगेंदर झा के प्राइवेट मेंबर बिल से रहे, जवन ऊ संसद में उठवले रहले. तब से भोजपुरी खातिर पनरह हाली संसद में प्राइवेट मेंबर बिल आइल बा....परधानमंत्री बनारस से बाड़े, रक्षा मंतरी भोजपुरिया हइए हऊवन. भरोसा बा कि भोजपुरी के आपन जगहि मिली.\nLast Updated: September 21, 2020, 4:51 PM IST\nहाल के दिनन में आपन भोजपुरिया लोगन के उम्मींद बढ़ल बा. उम्मीद ओह लोगन के आपन भाषा के लेके के बा. भईल इ हा कि उनइस सितंबर के राज्यसभा में नीरज शेखर भोजपुरी के संविधान के आठवीं अनुसूची में शामिल करे के आवाज उठवले हा. परधानमंत्री रहले चंद्रशेखर के बेटा अउर राज्यसभा के मेंबर नीरज शेखर से पांच दिन पहिले चउदह सितंबर, माने हिंदी दिवस के दिने एही तरह के बात लोकसभा में जगदम्बिका पाल भी उठवले रहले. अब सवाल इ बा कि एहि लोगन के संसद के दुनों सदनन में आवाज उठावला से का होई. नीरज शेखर कहबो कइले कि भोजुरी खातिर उनइस सौ उनहतरे से मांग कइल जात बा.\nनीरज शेखर के इशारा उनइस सौ उऩहतर में लोकसभा सदस्य भोगेंदर झा के प्राइवेट मेंबर बिल से रहे, जवन ऊ संसद में उठवले रहले. तब से भोजपुरी खातिर पनरह हाली संसद में प्राइवेट मेंबर बिल आइल बा. ओकरा करीब 30-32 साल बाद यूपीए सरकार के गृहमंत्री पी चिदम्बरम, जवन अंगरेजी छोड़ि कबो हिन्दी बोलत नाहीं देखल-सुनल गइले, ऊहो लोकसभा में कहि गइले- “हम रऊवा सबके भावना के समझत बानी.” ओह टाइम देश के गृहमंत्री के मुंह से अपना भाषा में ई बात सुनि के एमपी लोगन के संगे भोजपुरिया माटी के लोग भी बाड़ा खुश भईले. बाकी ऊ खुशी ‘फेरू बैतलवा डाढ़ी के डाढ़ी’ वाला हालति हो गईल.\nडॉ. मनमोहन सिंह के परधानमंत्री रहते ओहि घरि के गृहमंत्री पी चिदंबरम भोजपुरी में एगो लाईन बोलि के अब भुलाइए गलि होइहें. बाकिर भोजपुरिया लोग आपन लड़ाई कइसे भुलाई. अभी पचीस-तीस साल पहिले इ हालति रहे कि दिल्ली-बांबे अइसन अपने देश के सहरन में भोजपुरिया लोगनि के परब-तेवहार हंसी के विसे रहे. दु सौ साल पहलि भारत से मॉरिशस, सूरीनाम गइल गईल भारतीय मजदूर नियर भले हालति खराब ना होखे, तबो दिल्ली- बांबे में छठ पूजा खातिर माथा पर डाला राखि के मरद- मेहरारू जब नांगा पांव निकलसु, त उहां के लोग एकरा के अजीब तरह से देखत रहले.\nबाकिर धन्य हे भोजपुरिया माटी कि लोग लागले रहि गईल. आजु हालि ई बा कि बांबे के समुंदर किनारा अउर दिल्ली में यमुना जी के किनारे दुनो जगहि के सरकार पूजा खातिर घाट साफ-सुथरा करावे ले. दिल्ली में त भोजपुरिया लेगनि के इ असर बा कि एगो एमपियो जरूर भोजपुरिया मानुस चुनल जाले. पहिले कांग्रेस के महाबल मिसिर एमपी रहले, त अब दुई हाली से भाजपा के मनोज तिवारी जीतत तारे. विधायक त कई लोग बा. बंबइयो में इ हालि बा कि जवन पार्टी उत्तर भारतीय (यूपी-बिहार) के लोगनि के खिलाफ रहे, उहो अब एह लोगन के जरूरी मानत बा.\nभोजपुरिया मटिये अइसनि ह कि इहां के लोग जहां जाले, ओहिजा अइसनि रचि-बसि जाले कि उहवां खातिर जरूरी हो जाले. अब इहे कारनि त बा कि हरियाणा के फरीदाबाद अइसनि जगह में भी भोजपुरी समाज के धरमशाला बनल बा. इ धरमशाला खाली भोजपुरिये लोगनि का ना, बलुक हरियाणा के दोसरा समाज के भी कामे आवत बा. हर शहर के समाज में भोजपुरिया का खाना छोला-भटूरा जस हो गइल बा. लोकल रहवसिया लोग भी अपना इहां शादी-बियाह के खाना में एगो आइटम लिट्टी-चोखा के जरूरे राखत बाड़े.\nजवन भोजपुरी समाज दोसरा लोगनि पर असर डलले बा, उ जनसंख्या अउर बोली-भाषा में जरूर असर डाले वाला होई, ई बात त बड़ले बा. तबो देखीं कि दिल्ली में छव गो भाषा अकादमी बाड़ी सनि. पांचि गो के भाषा के पढ़ाई होत बा. खाली भोजपुरी-मैथिली के नइखे होत. भोजपुरिया लोग एहि भाषा के पढ़ावे के मांग करते बाड़े.\nदिल्ली के संगे देश-दुनिया में भोजपुरी पर नजर डालल जाउ त पता चलत बा कि सोरह देशन में 20 करोड़ से जेयादा लोग भोजपुरी जानत-बोलत बा. संविधान के आठवीं अनुसूची में मूल 14 भाषा के अलावा जवन आठ गो भाषा शामिल कइल गईल बा, ओकरा कुल्हि के बोले वाला खाली3करोड़ 12 लाख लोग बाड़े. अब बताईं कहां 20 करोड़, कहां3करोड़. अब आठवीं अनुसूची में शामिल करे खातिर साहित्य के बात बा, त ऊ आठ गो भाषा से कवनो मामला में कम नइखे. देश के कई गो विश्वविद्यालय में भोजपुरी पढ़ावल जाला. सबसे बड़का विश्वविद्यालय इन्नू माने इंदिरा गांधी राष्ट्रीय खुला विश्वविद्यालय में भी भोजपुरी के फाइंडेशन कोर्स चले ला.\nअइसन भोजपुरी के आठवीं अनुसूची में शामिल कईल एसे जरूरी बा कि इ होइ गइला से भोजपुरी के विकास, पढ़ाई, ओकर साहित्य के बढ़ावा देबे खातिर य़ोजना आयोग से अलगा से रूपया-पइसा तय होखे लागी. तमाम साहित्यिक संस्थनान से भोजपुरिया साहित्याकर लोगनि के सम्मान ओइसहिं मिली, जइसे ज्ञानपीठ, साहित्य अकादमी जइसन संस्था से दोसरा भाषा के मिलेला. साफ बाति इ बा कि अपना माटी-भाषा खातिर आवाज उठावल जरूरी बा. उहो अइसन भाषा जवन बहुत धनी बा, बाकिर ओकरा पर सरकार के ध्यान नइखे जात. एहि घरि के परधानमंत्री भले गुजराती होखसु बनारस से एमपी बाड़े. पहिले के गृहमंत्री अउर अब रक्षा मंत्री राजनाथ सिंह भोजपुरिया हइए हऊवन. भरोसा कइल जा सकेला कि अब भोजपुरी के ओकरि जगहि मिली.


हथुआ के अंबेडकर आवासीय विद्यालय के कोरोनटाइन सेंटर पर बासी भोजन अउरी कुव्यवस्था के लेके ववाल , वीडियो सोशल मिडिया पर भइल वायरल | Bhojpuriya Byar\nHome गाँव जवार हथुआ के अंबेडकर आवासीय विद्यालय के कोरोनटाइन सेंटर पर बासी भोजन अउरी कुव्यवस्था के लेके ववाल , वीडियो सोशल मिडिया पर भइल वायरल\nहथुआ के अंबेडकर आवासीय विद्यालय के कोरोनटाइन सेंटर पर बासी भोजन अउरी कुव्यवस्था के लेके ववाल , वीडियो सोशल मिडिया पर भइल वायरल\nशैलेश कुमार पाण्डेयMay 19, 2020गाँव जवार0\nगोपालगंज / हथुआ :प्रखंड के हथुआ स्थित अंबेडकर आवासीय विद्यालय के कोरोनटाइन सेंटर पर भारी कुव्यवस्था के लेके सोमवार के रात में दर्जनों के संख्या में मजदूर बवाल कइले . हथुआ के ऐह कोरोंनटाइन सेंटर से एगो वीडियो वायरल हो रहल बा जइमें मजदूर लोग कोरोनटाइन सेंटर पर भारी कुव्यवस्था के आरोप लगावत नजर आ रहल बाड़े . कोरोंनटाइन सेंटर के मजदूर लोग बतावल की चार – से पांच दिन के रात वाला भोजन में दिन के बासी भोजन मिला के दिहल जा रहल बा . एहिजा खाना के साथे पिए वाला पानी के भी समुचित व्यवस्था स्थानीय प्रशासन ठीक से नइखे कइल गइल . कोरोनटाइन सेंटर में भर्ती रवि कुमार जवन की मीरगंज के रहे वाला बाड़े उ बतवले की मात्र दस जार पानी में ही पूरा दिन के काम चलावल जा रहल बा . जबकि लगतार चार दिन से रात वाला भोजन में दिन के बासी भोजन मिला के दिहल जा रहल बा . ओने नितीश कुमार मटिहानी नैन के महेश कुमार फतेहपुर टोला दीघा , रामू कुमार गिरी बरवा कपरपूरा , रवि गिरी गौसिया पिपरा , मनोज शाही चैनपुर , हरेन्द्र भगत अटवा दुर्ग के आदि मजदूर लोग द्वारा बतावल गइल की भरी कुव्यवस्था के बिच हमनी के चार से एहिजा रहत बानी जा . इ सगरी मजदूर लोग बतावल की जब हमनी के स्थानीय व्यवस्थापक से व्यवस्था के बारे में शिकायत करत बानी जा तब हमनी के साथे एहिजा गाली गलौज भी कइल जा रहल बा . एगो रूम में बारह आदमी के रखल गइल बा . एहिजा सोशल डिस्टेन्स के खुलेआम खिल्ली उड़ावल जा रहल बा . समय से भोजन उपलब्ध नईखे करवाल जात . नाही एहिजा हमनी के दूध मिलत बा नाही कवनो फल के व्यवस्था कइल गइल बा .प्रवासी मजदूर लोग बतावल की एहिजा 100 के ऊपर प्रवासी मजदूर राखल गइल बाड़े . पेट में दर्द सहित कवनो छोट – मोट बेमारी पर कवनो दवाई भी नइखे मिलत . जब केहू के सिरियस तबियत खराब होखत बा तब ओकरा के अस्पताल लेके जाईल जाता . कई बार कच्चा खाना ही मजदूर लोग के मिलत बा . कुछ लोग के मास्क मिलल बा त कुछ लोग के नईखे मिलल . शौचालय के बाल्टी से ही नहाए के पड़त बा . ऐह सगरी कुव्यवस्था के लेके दर्जनों मजदूर सोमार के रात में अनशन पर बईठ गइल रहुअन . अनशन के सुचना पर स्थानीय प्रखंड विकास पदाधिकारी रवि कुमार , अंचल पदाधिकारी बिपिन कुमार सिंह सोमवार के रात के करीब दस बजे अम्बेडकर आवासीय विद्यालय के कोरोनटाइन सेंटर पर जाके स्थिति के जायजा लिहल लोग . दुनु पदाधिकारी मौका पर पहुँच के प्रवासी मजदूर लोग के समझा – बुझा के मामला के जाँच करावल लोग . हलाकि हथुआ प्रखंड विकास पदाधिकारी कोरोनटाइन सेंटर पर कुव्य्स्था के बात से साफा इंकार कइले .\nका कहले प्रखंड विकास पदाधिकारी हथुआ\nजब भोजपुरिया बयार द्वारा घटना के बारे में हथुआ के बीडीओ रवि कुमार सिंह से जानकारी लिहल गइल तब उ कहले की सगरी चीज अफवाह बा . अम्बेडकर आवसीय विद्यालय पर प्रवासी मजदूर लोग खातिर तय मेनू के अनुसार पूरा व्यवस्था कइल गइल बा .बासी भोजन नइखे दिहल जात . खुद ओहिजा के लड़का लोग के निगरानी के जिम्मेवारी दिहल गइल बा . हलाकि रात में बीडीओ साहब कोरोनटाइन सेंटर पर गइला के बाद खुदे स्वीकार कइले बाड़े .\nPrevious Postबिहार में बुधवार को मिले 60 नए कोरोना संक्रमित मरीज , कुल मरीजो की संख्या पहुंची 1579 Next Postगोपालगंज जिला के जलालपुर रेलवे स्टेशन पर ट्रेन से कट के एगो प्रवासी मजदूर के भइल मौत


गायकी आ अभिनय का बाद अब राजनीतिओ में शिखर के चढ़ाई करत मनोज तिवारी – Anjoria\nगायकी आ अभिनय का बाद अब राजनीतिओ में शिखर के चढ़ाई करत मनोज तिवारी\nजुलाई 12, 2014 भाजपा, मनोज तिवारी, सांसद\nहालही में भाजपा के नवीन शाहदरा जिला इकाई के बइठक जिला अध्यक्ष अनिल गुप्ता के अध्यक्षता में भइल जवना में दू गो प्रस्ताव पास कइल गइल.एक त कांग्रेस आ आ आ पा का खिलाफ जन आंदोलन शुरू करे के आ दोसर कि यमुना को साफ करे के. एह बइठक में मुख्य अतिथि रहलन उत्तर पूर्वी दिल्ली के सांसद मनोज तिवारी आ प्रदेश उपाध्यक्ष अभय वर्मो मौजूद रहले.\nमनोज तिवारी कहलन कि कार्यकर्ते संगठन के नींव होखेले. इनके बल प चुनाव जीतल जाला. एहसे कार्यकर्ता प्रदेश के कार्यक्रम के राह ना देख सीधे जनता के बीच जासु आ पन्दरह साल ले दिल्ली में राज कइले कांग्रेस आ 49 दिन के आआपा सरकार के खिलाफ बिगुल फूंकसु.\n(शशिकात सिंह, रंजन सिन्हा)\nबाबा रंगीला में विजय वर्मा के जबरदस्त ऐक्शन आ रोमांस\n२०१४ में रवि किशन के तीन गो फिलिम रिलीज़ ला तइयार


Dinesh Lal Yadav Nirahua Birthday know how he became the superstar of Bhojpuri films Bhojpuri Spl: मुड़ी पर ढोलक ढोवे वाला बन गइलें भोजपुरी के सुपरस्टार, B'day पर जानीं निरहुआ के बारे में– News18 Hindi\nBhojpuri Spl: मुड़ी पर ढोलक ढोवे वाला बन गइलें भोजपुरी के सुपरस्टार, B'day पर जानीं निरहुआ के बारे में\nभोजपुरी के सबसे हिट कमर्शियल हीरो (Superstar of Bhojpuri Cinema) के रूप में आपन पहचान बानवे वाला निरहुआ के जन्म टरवाँ, गाज़ीपुर, उत्तरप्रदेश में भइल आ पढ़ाई लिखाई कलकत्ता में. उनके पापा उहाँ प्राइवेट नौकरी करत रहलें.\nLast Updated : February 02, 2021, 13:37 IST\nजे आज सफलता के चमकदार शिखर पर बा, ऊ असफलता के कई गो अन्हार रात भी देखले होई. लोग हमेशा उगल सुरुज के सलाम करेला, बाकिर ओकर खातिर चार पहर के जवन घनघोर अन्हरिया गुजारे के पड़ेला ओकरा पर केहू के ध्यान ना जाला. दिनेश लाल यादव जिनके लोग निरहुआ के नाम से जानेला उनके एह सफलता के पीछे संघर्ष के एगो सियाह दौर भी रहल बा.\nभोजपुरी के सबसे हिट कमर्शियल हीरो के रूप में आपन पहचान बानवे वाला निरहुआ के जन्म टरवाँ, गाज़ीपुर, उत्तरप्रदेश में भइल आ पढ़ाई लिखाई कलकत्ता में. उनके पापा उहाँ प्राइवेट नौकरी करत रहलें. निरहुआ कॉमर्स में स्नातक कइलें. बाकिर गांवे अइलें त अपना चचेरा भाई लोग जइसन बिरहा गायिकी में किस्मत आजमावे लगले. निरहुआ के धीरे-धीरे शोज मिले लागल. बाकिर तब पइसा ओतना ना मिले. अइसनो कई बार भइल कि आयोजक उनका के पइसे ना देहलें आ उनका आपन हरमोनियम अउरी ढोलक मुड़ी पर रखके पैदले घरे आवे के पड़ल. उनका पिता के 2001 में देहांत हो गइल. फेर घर के सारा जिम्मेदारी निरहुये के कपारे आ गइल. उ एल्बम में गावल शुरू कइलें. उनकर पहिला एल्बम 'बुढ़वा में दम बा' (2002) काफी पसंद कइल गइल.\nठंडा बस्ता में गइल एल्बम से बनलें स्टार\nउनकर तीसरा एल्बम 'निरहुआ सटल रहे' 2003 में लांच भइल. निरहुआ एह एल्बम के लेके जब टी-सीरीज गइलें त उनकर एलबम रख लिहल गइल लेकिन ई ना बतावल गइल कि रिलीज कब होई. निरहुआ घरे आके खेती-बाड़ी में लाग गइलें आ ऊ एल्बम के बारे में भुला गइलें भा कहीं तs ओकरा रिलीज होखे के आशा छोड़ देहलें. फेर जब शादी के सीजन शुरू भइल तs निरहुआ एगो शो खातिर बिहार में गइलें. उहाँ रास्ता में ऊ जाम में फँस गइलें, देखलें हज़ारों लोग कवनो मेला का ओर जाता. निरहुआ के लागल कि जाम में फंस गइनी, अब त इहो शो हाथ से गइल. जइसे-तइसे निरहुआ अउरी उनके टीम के गाड़ी आयोजन स्थल पर पहुंचलन तs लोग लागल उनके रास्ता देबे. निरहुआ के कुछु बुझइबे ना करे. जब ऊ स्टेज पर गइलें तs देखsतारें कि ई हज़ार लोग के भीड़ उनही के सुने आइल बा. उनकर हाथ पांव कांपे लागल, आजतक ऊ ढेर से ढेर 150 आदमी के सामने गवलें रहलें. जब ऊ बिरहा गावल शुरू कइलें त लोग हल्ला करे लागल. लोग निरहुआ सटल रहे गावे के डिमांड करे लागल. उनके बुझा गइल कि एह गाना के ही खुमारी ह कि एतना लोग भीड़ कइले बा. पूरा रात लोग निरहुआ निरहुआ करत रहल आ पूरा रात उहे गावत रहलें. ओकरा बादे दिनेशलाल यादव से उ निरहुआ बन गइलें.\nनिरहुआ रिक्शावाला ऑल टाइम ब्लॉकबस्टर फिल्म ह\nउनका 2005 में फिल्म मिलल ‘चलत मुसाफिर मोह लियो रे’, जे में ऊ सुनील छैला बिहारी के साथे सेकंड लीड में रहलें. एह फिल्म के बाद ऊ ‘हो गइल बा प्यार ओढनिया वाली से’ कइलें. ई फिल्म काफी सफल भइल. ओकरा बाद उनके फिल्म निरहुआ रिक्शावाला लीड में आइल आ दिनेशलाल यादव भोजपुरी में स्थापित हो गइलें. ई फिल्म बॉक्स ऑफिस पर ब्लॉकबस्टर साबित भइल. ओकरा बाद त निरहुआ कबो पीछे मुड़ के ना देखलें. एक से बढ़ के एक सिनेमा कइलें आ अब भोजपुरी सिनेमा में उनके 15 साल होखे वाला बा. मनोज तिवारी आ खेसारीलाल के तरह निरहुआ के भी गैर भोजपुरी भाषी लोग बिग बॉस से जानल. ऊ 2016 में बिग बॉस में शिरकत कइले.\nपहिले पाखी हेगड़े फेर आम्रपाली दुबे के साथे उनकर जोड़ी जमल बा\nनिरहुआ के साथ पहिले पाखी हेगड़े आ बाद में आम्रपाली दूबे के जोड़ी कई गो सुपरहीट फिल्म देलस. उनकर उल्लेखनीय फ़िल्म बा- निरहुआ रिक्शावाला, कहाँ जइबs राजा नजरिया लड़ाई के, सात सहेलियां, शिवा, दिवाना, परिवार, बिदेसिया, गंगा देवी, राजा बाबू, रणभूमि, निरहुआ हिन्दुस्तानी-1 अउरी 2, पटना से पाकिस्तान, मोकामा0किमी, काशी अमरनाथ, बॉर्डर, शेर-ए-हिंदुस्तान, निरहुआ चलल लंदन आदि.\nदिनेशलाल यादव निरहुआ के राजनीति में पदार्पण\n2019 के लोकसभा चुनाव में निरहुआ भाजपा के तरफ से आजमगढ़ सीट से चुनाव लड़लें. ऊ उत्तर प्रदेश के पूर्व मुख्यमंत्री अखिलेश यादव के जबरदस्त टक्कर देहलें. निरहुआ के चुनाव में हार भइल. एह सीट पर मुस्लिम अउर यादव वोटरन के संख्या जादा बा अउर ई वोट जेकरा ओर रुख कइ देला उहे जीतेला. 2019 के चुनाव में भी इहे भइल. हालांकि निरहुआ अखिलेश के कांटा के टक्कर दिहले जेकरा में उनके स्टारडम भी बहुते काम देलस लेकिन अल्पसंख्यक वोट के ध्रुवीकरण निरहुआ के शिकस्त दे गइल. इहाँ से अखिलेश 6,21,578 वोट से जीतलें अउर भाजपा से निरहुआ 3,61,704 वोट पा के दोसरा नम्बर पर रहलें. निरहुआ हारला के बादो आपन ग्राउंड बनावे में लागल बाड़ें आ राजनीतिक सक्रियता उनकर बनल रहेला. इहो हो सकेला कि जइसे मनोज तिवारी अउर रविकिशन पहिला बार हार के दूसरा बार जीतलें, ओइसही इहो अगिला 2024 के चुनाव जीत जास.\nफिलहाल निरहुआ लगातार फिल्मन के शूटिंग में व्यस्त बाड़ें. हालांकि उनके सोशल मीडिया पर समय समय पर राजनीतिक गतिविधि वाला पोस्ट आवत रहेला बाकिर असल जिंदगी में ऊ फिल्मन के अधिक समय देलें आखिर गनवे आ फिलिमिया ह कि ऊ निरहुआ बनलें. निरहुआ के एह साले रिलीज होखे वाला फिल्मन में खास तौर पर गबरू, निरहुआ नौटंकी वाला, निरहुआ द लीडर, पटना जंक्शन, बलम सिपहिया आदि बा.\nजन्मदिन पर उनका के खाँची भर शुभकामना.\n(लेखक मनोज भावुक भोजपुरी सिनेमा के वरिष्ठ स्तंभकार हैं.)\nBhojpuri Bhojpuri News Bhojpuri superstar Dinesh lal yadav nirahua UP आजमगढ़ झारखंड पटना बिहार रांची लखनऊ वाराणसी